Dr Noraishah tak terkesan menentang Ku Nan, Radzi Jidin di Putrajaya

CYBERJAYA: Calon PH Parlimen Putrajaya, Dr Noraishah Mydin Abdul Aziz menegaskan beliau tidak berasa terkesan menentang Datuk Seri Tengku Adnan Tengku Mansor dan Datuk Dr Radzi Jidin.

Lawannya di Putrajaya itu iaitu Tengku Adnan atau lebih dikenali sebagai Ku Nan merupakan Bendahari UMNO yang juga penyandang empat penggal Parlimen Putrajaya, manakala Radzi pula ialah Naib Presiden Bersatu.

Dr Noraishah berkata demikian di Twitternya pada Selasa demikian menjawab soalan-soalan wartawan terhadapnya mengenai persaingannya itu.

“Saya tidak faham mengapa setiap wartawan bertanya kepada saya sama ada saya berasa terkesan untuk menentang Ku Nan dan Radzi Jidin. Jawapannya ialah tidak.

“Ku Nan dan Radzi Jidin tidak boleh dan tidak menjaga rakyat Malaysia dengan cara mereka sepatutnya. Mereka tidak mempunyai keupayaan mahupun keinginan.

“Saya ada. Saya akan menjaga Putrajaya dan saya akan menjaga Malaysia. Itulah yang saya pandai. Menyelesaikan masalah dan menjaga orang. Anda boleh memetik saya tentang ini. Ianya Aishah Mydin yang asli,” tegasnya.

Author

Faridah Amiratul

View all posts

View all posts


Tommy Thomas dipercayai lakukan empat kesalahan – Ismail Sabri

KUALA LUMPUR: Perdana Menteri, Datuk Seri Ismail Sabri Yaakob berkata, bekas Peguam Negara Tan Sri Tommy Thomas, dipercayai melakukan empat kesalahan berdasarkan siasatan terhadap kandungan buku memoir ‘My Story: Justice In the Wildernes’, yang ditulisnya.

Beliau berkata, kesalahan itu melibatkan di bawah Kanun Keseksaan, Akta Suruhanjaya Pencegahan Rasuah Malaysia (SPRM) dan Akta Rahsia Rasmi (OSA).

“Untuk tindakan, kita ada empat kesalahan yang dijangka dia melakukan kesalahan…ini kita serah kepada pihak berkuasa berkaitan, kalau kes SPRM, SPRM akan siasat, kalau Kanun Keseksaan, pihak polis akan siasat,” katanya ketika ditanya mengenai perkembangan siasatan terhadap bekas peguam negara itu.

Ismail Sabri berkata, laporan siasatan ke atas memoir Thomas yang disediakan pasukan petugas khas, telah dinyahklasifikasikan dan sesiapa sahaja boleh melihat laporan tersebut, melalui laman sesawang Bahagian Hal Ehwal Undang-Undang, Jabatan Perdana Menteri.

Ismail Sabri berkata, demikian dalam sidang media selepas menghadiri taklimat khas sempena Pilihan Raya Umum ke-15 (PRU15) dan Monsun Timur Laut 2022, di Bukit Aman di sini hari ini.

Ditanya tindakan Perikatan Nasional dan Pakatan Harapan yang tidak mengeluarkan sebarang kenyataan berkenaan isu Thomas itu, Ismail Sabri berkata, beliau tidak pasti mengapa mereka ‘berdiam diri’.

“Saya tak tahu kenapa diam. Biasanya kalau dia rasa bersalah dia diam, tetapi saya pun tak tahu dalam kes ini kenapa (diam),” katanya.

Buku yang diterbitkan pada Januari 2021, telah menimbulkan kekecohan pelbagai pihak hingga mengakibatkan kira-kira 244 laporan dibuat oleh individu mahupun kumpulan terhadap Thomas dan buku itu. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Remaja parah perut tertusuk buluh

GUA MUSANG: Seorang remaja lelaki parah apabila perutnya tembus akibat tertusuk sebatang buluh selepas motosikal yang ditunggangnya merempuh belakang sebuah trak pikap yang diparkir di tepi jalan di Kilometer 29, Jalan Gua Musang-Jeli di Jambatan Pulau Setelu di sini, semalam.

Dalam kejadian kira-kira pukul 9.30 malam itu, mangsa, Mohammad Ammar Hazriq Zuhan, 13, cedera apabila buluh berukuran dua meter tertusuk sehingga menembusi bahagian perutnya.

Ketua Polis Daerah Gua Musang, Superintendan Sik Choon Foo berkata, siasatan awal mendapati, mangsa menunggang sebuah motosikal jenis Honda EX5 dari rumahnya di Kampung Pulau Setelu untuk memancing di sebuah sungai.

Menurutnya, semasa tiba di lokasi kejadian, mangsa merempuh belakang sebuah trak pikap jenis Nissan Frontier yang membawa muatan buluh yang diparkir di tepi jalan di atas Jambatan Pulau Setelu.

“Keadaan itu menyebabkan sebatang buluh berukuran dua meter tertusuk menembusi perut mangsa.

“Remaja itu dibawa oleh orang awam ke Hospital Gua Musang di sini untuk rawatan awal sebelum dirujuk ke Hospital Sultan Ismail Petra, Kuala Krai,” katanya ketika dihubungi pemberita hari ini.

Choon Foo memberitahu, pengguna jalan raya perlu lebih berhati-hati semasa menjalankan kerja-kerja di laluan jalan raya dengan memberi isyarat secukupnya kepada pengguna yang lain.

Katanya, kes disiasat mengikut Seksyen 43 (1) Akta Pengangkutan Jalan 1987 dan siasatan lanjut masih dijalankan. – Utusan

Author

Media Variasi

View all posts

View all posts


Clemira Care Cream dikesan ada racun berjadual

KUALA LUMPUR: Bahagian Regulatori Farmasi Negara (NPRA), Kementerian Kesihatan Malaysia (KKM) ingin menggesa orang awam untuk mengelak daripada membeli dan menggunakan produk kosmetik Clemira Care Cream kerana dikesan mengandungi racun jenis miconazole.

Susulan daripada itu, notifikasi produk kosmetik terlibat telah dibatalkan oleh Pengarah Kanan Perkhidmatan Farmasi, KKM dan tidak lagi dibenarkan untuk dijual di Malaysia.

Produk yang mengandungi miconazole adalah ubat yang perlu berdaftar dengan Pihak Berkuasa Kawalan Dadah dan hanya boleh digunakan dengan nasihat ahli profesional kesihatan. Penggunaan produk yang mengandungi bahan tersebut tanpa pengawasan ahli profesional kesihatan boleh menyebabkan kesan sampingan.

Antara kesan tersebut adalah anti-fungal (Miconazole) yang diguna secara tidak terkawal boleh meningkatkan risiko kerintangan dan seterusnya mengurangkan keberkesanannya untuk merawat jangkitan pada masa hadapan.

Justeru, penjual dan pengedar produk kosmetik ini perlu menghentikan penjualan dan pengedaran produk kosmetik tersebut dengan serta-merta. Penjualan dan pengedaran produk kosmetik ini adalah melanggar Peraturan-Peraturan Kawalan Dadah dan Kosmetik 1984.

Individu yang melakukan kesalahan di bawah Peraturan-Peraturan ini boleh dikenakan hukuman denda tidak melebihi RM25,000 atau penjara tidak melebihi 3 tahun atau kedua-duanya untuk kesalahan pertama dan denda tidak melebihi RM50,000 atau penjara tidak melebihi 5 tahun atau kedua-duanya untuk kesalahan berikutnya. Syarikat yang melakukan kesalahan boleh dikenakan denda sehingga RM50,000 untuk kesalahan pertama dan denda sehingga RM100,000 untuk kesalahan berikutnya.

Pada masa sama, orang awam yang sedang menggunakan produk kosmetik ini dinasihatkan untuk segera menghentikan penggunaannya dan mendapatkan nasihat daripada ahli profesional kesihatan jika mengalami sebarang ketidakselesaan atau kesan advers.

Orang awam digalakkan untuk menyemak status notifikasi sesuatu produk kosmetik dengan melayari laman sesawang rasmi NPRA www.npra.gov.my atau melalui aplikasi ‘NPRA Product Status’ yang boleh dimuat turun daripada Google Play Store. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Pingat emas hadiah buat hari lahir anak – Muhammad Ziyad

SEPANG: Jaguh olahraga negara Muhammad Ziyad Zolkefli menyifatkan kemenangannya menggenggam pingat emas di Sukan Para ASEAN (APG) ke-11, Solo, Indonesia sebagai hadiah hari lahir anak lelakinya.

Pemenang pingat emas Paralimpik Rio 2016 dan dua kali juara dunia pada 2013 itu sememangnya tidak menyangka dapat menyumbang pingat pertama buat negara bagi acara lontar peluru F20 (masalah intelektual) di temasya tersebut.

“Saya menang pingat pada 1 Ogos, hari kelahiran anak lelaki saya, memang ini hadiah kemenangan buat anak saya Thariq Xavier,” katanya yang gembira disambut isteri dan ahli keluarga ketika ditemui pemberita di Lapangan Terbang Antarabangsa Kuala Lumpur (KLIA), semalam.

Beliau yang sanggup meninggalkan isterinya yang sedang sarat mengandung untuk beraksi di temasya berkenaan demi negara turut mendedikasikan pingat tersebut buat isterinya Zafira Nasir.

Muhammad Ziyad juga memaklumkan, kemenangan yang diperoleh akan menjadi pembakar semangat buatnya untuk menambah koleksi emas di Kejohanan Dunia Para Powerlifting 2023 di Dubai.

“Selepas ini mungkin saya hanya akan rehat dua ke tiga hari sahaja sebab saya nak pulun untuk kejar emas seterusnya untuk temasya sukan tahun hadapan.

“Sasaran saya juga nak kekalkan gelaran emas saya untuk APG ke-12 di Kemboja,” katanya.

Muhammad Ziyad meraih pingat emas keempat berturut-turutnya di APG sejak edisi 2013, dengan lontaran sejauh 16.92 meter (m), bagi acara lontar peluru lelaki F20. – BERNAMA


Petisyen Parlimen Gua Musang: Mahkamah benarkan permohonan batal petisyen responden kedua, ketiga

KOTA BHARU: Mahkamah Pilihan Raya, di sini, hari ini membenarkan permohonan pempetisyen yang juga wakil kepada calon Barisan Nasional (BN) Parlimen Gua Musang Tengku Razaleigh Hamzah untuk membatalkan petisyen terhadap responden kedua dan ketiga.

Pengundi bagi Parlimen itu, Mohd Azmi Mahmood selaku wakil kepada calon Tengku Razaleigh telah mencabar keputusan Pilihan Raya Umum ke-15 (PRU15) bagi kerusi Parlimen Gua Musang.

Hakim Mahkamah Tinggi, Datuk Roslan Abu Bakar yang bersidang sebagai Hakim Pilihan Raya membuat keputusan itu selepas mendengar hujahan peguam, Datuk Seri Takiyuddin Hassan yang mewakili responden pertama yang juga Ahli Parlimen Gua Musang, Datuk Mohd Azizi Abu Naim manakala Peguam Persekutuan Ahmad Hanir Hambaly mewakili responden kedua Pegawai Pengurus Pilihan Raya, Ab Fatah Hasbullah dan responden ketiga Suruhanjaya Pilihan Raya (SPR) serta Datuk Mohd Hafarizam Harun yang mewakili Mohd Azmi.

Mohd Hafarizam berkata, pihak pempetisyen tidak mahu meneruskan petisyen terhadap responden kedua dan ketiga dengan menawarkan kos sebanyak RM5,000.

Ahmad Hanir pula memohon kos untuk membatalkan petisyen itu sebanyak RM10,000 yang dirasa munasabah.

Ahmad Hanir dalam hujahan berkata, menerusi petisyen itu pempetisyen mendakwa berlaku pelanggaran yang dikatakan satu tempat tidak wujud sebagai saluran mengundi iaitu Sekolah Menengah Kebangsaan (SMK) Felda Chiku.

Sementara itu Roslan berkata, selepas mendengar hujahan ketiga-tiga responden, permohonan untuk menarik balik petisyen bagi responden kedua dan ketiga yang dinyatakan jelas bahawa kedua-duanya tidak melibatkan responden pertama.

Petisyen pilihan raya bagi responden kedua dan ketiga dibatalkan dengan berkongsi kos sebanyak RM6,000.

Roslan juga menetapkan 26 Februari ini untuk keputusan awal bantahan petisyen itu.

Sementara itu Takiyuddin berkata, pihaknya terkejut dengan pempetisyen yang menarik balik petisyen terhadap responden kedua dan ketiga dan keadaan itu jarang berlaku. – BERNAMA


Masalah jantung, rayuan Isa Samad ditangguh 16 Okt ini

PUTRAJAYA: Pendengaran rayuan Tan Sri Mohd Isa Abdul Samad terhadap sabitan dan hukuman penjara enam tahun serta denda bagi kesalahan rasuah berkaitan pembelian sebuah hotel di Sarawak, ditangguhkan sekali lagi berikutan bekas Pengerusi Felda itu dimasukkan ke sebuah hospital swasta di Seremban kerana masalah jantung.

Panel tiga hakim terdiri daripada Hakim Mahkamah Rayuan Datuk Hadhariah Syed Ismail, Datuk Ahmad Zaidi Ibrahim dan Datuk Azmi Ariffin membenarkan penangguhan itu selepas peguam Datuk Salehuddin Saidin, yang mewakili Mohd Isa memaklumkan bahawa anak guamnya dimasukkan ke hospital malam tadi dan laporan perubatan telah diterima daripada pihak hospital pagi ini.

“Isteri kepada Mohd Isa selaku penjamin juga tidak dapat hadir pada prosiding hari ini kerana semalam beliau mendapatkan suntikan pada lututnya yang sakit dan beliau tidak boleh berjalan hari ini akibat suntikan itu.

“Kami baru dimaklumkan mengenai perkara itu dan pihak keluarga memohon maaf atas kesulitan tersebut,” kata peguam itu.

Timbalan Pendakwa Raya Afzainizam Abdul Aziz tidak membantah penangguhan rayuan berkenaan.

Hakim Hadhariah, yang kemudiannya menetapkan 16 Oktober depan untuk pendengaran rayuan berkata pihak mahkamah berharap agar Mohd Isa sihat pada tarikh pendengaran baharu itu.

“Jika ada masalah sakit, tidak ada sesiapa boleh buat apa-apa,” kata hakim itu.

Sebelum ini, rayuan berkenaan ditetapkan pada 7 Mac lepas, namun pada tarikh itu, rayuan berkenaan dijadual semula hari ini (26 Jun) berikutan pihak pembelaan memerlukan masa untuk membalas hujahan pendakwaan.

Pada 3 Februari 2021, Mahkamah Tinggi mensabitkan Mohd Isa, 73, atas sembilan pertuduhan rasuah RM3 juta berkaitan pembelian Merdeka Palace Hotel & Suites di Kuching, Sarawak, oleh Felda.

Kesalahan itu didakwa dilakukan di Tingkat 49, Menara Felda, Platinum Park, No 11, Persiaran KLCC, Kuala Lumpur antara 21 Julai 2014 dan 11 Disember 2015.

Hakim Datuk Mohd Nazlan Mohd Ghazali (kini Hakim Mahkamah Rayuan) menjatuhkan hukuman penjara enam tahun bagi setiap pertuduhan menjadikan keseluruhan 54 tahun serta denda RM15.45 juta atau dipenjara 18 tahun jika gagal membayar denda berkenaan.

Bagaimanapun, Mohd Isa hanya perlu menjalani hukuman penjara enam tahun apabila mahkamah memerintahkan supaya kesemua hukuman penjara itu berjalan serentak.

Mahkamah menaikkan jumlah jaminan daripada RM800,000 kepada RM1.5 juta dan tertuduh perlu melaporkan diri di balai polis berdekatan setiap 1 hari bulan hingga rayuan selesai.

Bekas Menteri Besar Negeri Sembilan itu memfailkan notis rayuan terhadap sabitan salah serta hukuman penjara dan denda yang dikenakan terhadapnya pada 4 Februari 2021. – BERNAMA


BN beri bayangan calon PRK Parlimen Kemaman individu terkemuka

KEMAMAN: Pengerusi Barisan Nasional (BN), Datuk Seri Dr Ahmad Zahid Hamidi, dijangka mengumumkan calon dari parti itu bagi Pilihan Raya Kecil (PRK) Parlimen Kemaman pada 13 November ini.

Pengerusi Badan Perhubungan UMNO Terengganu, Datuk Seri Dr Ahmad Said memberi bayangan bahawa calon berkenaan adalah individu yang terkenal dan antara nama-nama terkemuka negara.

BN dijangka meletakkan calon dari UMNO sebagai cubaan untuk merampas kerusi berkenaan daripada PAS walaupun tugas agak berat berikutan kekalahan majoriti besar calonnya pada PRU15.

Ahmad juga mengesahkan beliau tidak akan bertanding pada PRK itu tetapi bakal melaksanakan tugas sebagai Pengarah Pilihan Raya BN bagi PRK berkenaan.

Pengumuman itu dibuat ketika berucap pada Majlis Ramah Mesra Jentera Pilihan Raya Kecil bagi Dewan Undangan Negeri (DUN) Chukai.

Beliau yang juga bekas menteri besar berkata, semua pihak diminta tidak membuat sebarang spekulasi berkaitan calon yang akan dipilih.

“Pengumuman akan dibuat Presiden parti Datuk Seri Dr Ahmad Zahid Hamidi di Kuala Lumpur dan meminta semua pihak tidak membuat sebarang spekulasi mengenai calon PRK berkenaan.

“Presiden juga telah maklumkan kepada Perdana Menteri (Datuk Seri Anwar Ibrahim) nama calon yang akan bertanding,” katanya.

Hadir sama pada majlis itu Setiausaha Politik Perdana Menteri, Datuk Azman Abidin.

Pada PRK itu, BN mensasarkan sebanyak 550 undi diperoleh dari setiap cawangan dan ia tidak mustahil boleh dicapai dengan bantuan jentera dari seluruh negara termasuk MCA dan MIC.

“Kita akan buat konsep anak angkat dan bapa angkat yang mana setiap bahagian akan jaga satu cawangan. Kita ada 109 cawangan, untuk cawangan yang besar, mungkin dibantu oleh dua cawangan,” katanya.

Ahmad berkata, kemenangan pada PRK itu sangat penting kerana ia menentukan Kerajaan Perpaduan memperoleh kembali majoriti dua pertiga kerusi dalam Dewan Rakyat.

“Yang penting, kita nak tambah satu kerusi dan kembalikan dua pertiga kerusi dalam kerajaan.

“Sebelum ini kita ada 148 kerusi, namun sekarang tinggal 147 selepas Syed Saddiq Syed Abdul Rahman (Ahli Parlimen Muar), keluar (dari blok kerajaan). Jadi Kemaman akan tentukan 148 kerusi,” katanya.

Pada Pilihan Raya Umum Ke-15 (PRU15) lalu, Ahmad yang juga calon BN tewas kepada calon PAS Che Alias Hamid dengan majoriti 27,179 undi.

Che Alias memperoleh sebanyak 65,714 undi dalam pertarungan empat penjuru manakala Ahmad (38,535 undi), calon Pakatan Harapan (PH), Hasuni Sudin (8,340 undi) dan calon Pejuang, Rosli Ab Ghani (506 undi).

PRK Parlimen Kemaman diadakan selepas Mahkamah Pilihan Raya Terengganu membatalkan kemenangan Che Alias pada 26 September lalu.

BN pernah memenangi kerusi parlimen itu selama tiga penggal berturut-turut menerusi Datuk Seri Ahmad Shabery Cheek sebelum tewas pada PRU14. – Berita Harian

Authors

Media Variasi

View all posts

Diyana Rahip

View all posts

View all posts

View all posts


KDN teliti laporan SPRM dedah 125 salah laku anggota PDRM – Saifuddin

KUALA LUMPUR: Kementerian Dalam Negeri akan meneliti laporan bahawa terdapat 125 laporan salah laku melibatkan anggota Polis Diraja Malaysia (PDRM) yang belum diambil tindakan seperti yang didedahkan oleh Suruhanjaya Pencegahan Rasuah Malaysia (SPRM) hari ini.

Menterinya, Datuk Seri Saifuddin Nasution Ismail berkata, walaupun angka itu agak kecil dibandingkan dengan 122,000 anggota polis di seluruh negara, namun ia perlu ditangani dengan segera.

“Kami akan teliti laporan berkenaan dan lihat penambahbaikan yang boleh dijalankan, kita tidak harus mempunyai ‘denial syndrome‘ terhadap laporan itu dan ia juga tidak harus merentap moral PDRM,” katanya ketika ditemui di Majlis Rumah Terbuka PDRM di Pusat Latihan Polis Kuala Lumpur, di sini, hari ini.

Beliau berkata masih terdapat ruang untuk penambahbaikan dalam usaha meningkatkan integriti pasukan keselamatan terbesar negara itu, dan PDRM harus menjadi institusi yang diyakini rakyat.

Sebuah akhbar berbahasa Inggeris hari ini melaporkan Ketua Pesuruhjaya SPRM, Tan Sri Azam Baki berkata, terdapat 553 laporan salah laku tidak diendahkan oleh agensi kerajaan walaupun syor agar tindakan diambil telah dibuat oleh SPRM, dengan 125 laporan membabitkan anggota PDRM.

Turut hadir di Majlis Rumah Terbuka PDRM hari ini ialah Timbalan Perdana Menteri, Datuk Seri Fadillah Yusof; Ketua Polis Negara, Tan Sri Acryl Sani Abdullah Sani dan timbalannya, Tan Sri Razarudin Husain. – BERNAMA


Pencerobohan nelayan asing, kemasukan pekerja asing antara tumpuan Parlimen hari ini

KUALA LUMPUR: Isu pencerobohan nelayan asing dan usaha mempercepat kemasukan pekerja asing bagi menyelesaikan masalah kekurangan pekerja antara tumpuan pada persidangan Dewan Rakyat hari ini.

Menurut Aturan Urusan Mesyuarat dalam laman rasmi Parlimen, soalan berhubung isu pencerobohan nelayan asing di kawasan Laut China Selatan diajukan Datuk Ahmad Marzuk Shaary (PN-Pengkalan Chepa) pada sesi soal jawab, mahu Menteri Dalam Negeri menjelaskan usaha kerajaan mengatasi isu yang boleh menjejaskan pendapatan nelayan tempatan dan menceroboh kedaulatan negara.

Turut tersenarai, soalan Lim Guan Eng (PH-Bagan) kepada Menteri Sumber Manusia mengenai usaha kerajaan mempercepat kemasukan pekerja asing dan jangkaan tempoh masalah kekurangan pekerja asing akan diatasi serta bentuk kelonggaran diberikan kepada majikan.

Che Mohamad Zulkifly Jusoh (PN-Besut) pula meminta Menteri Kemajuan Desa dan Wilayah menyatakan sama ada kerajaan berhasrat memberi wang tunai secara sekali beri kepada penoreh getah yang terjejas akibat hujan hampir sepanjang tahun dan faktor harga getah rendah.

Selain itu, isu kesesakan di Jabatan Kecemasan hospital seluruh negara akan diajukan Dr Kelvin Yii Lee Wuen (PH-Bandar Kuching) yang meminta penjelasan Menteri Kesihatan berhubung rancangan kementerian bagi menyelesaikan isu berkenaan.

Selesai sesi itu, Ahli Dewan Rakyat akan mengambil bahagian menyambung semula sesi perbahasan Usul Menjunjung Kasih Titah Diraja.

Turut dijangka menjadi tumpuan adalah sesi pembentangan untuk bacaan kali pertama bagi Rang Undang-undang Pencetakan Teks Al-Qur’an (Pindaan) 2023.

Persidangan Dewan Rakyat kali ini berlangsung selama 29 hari sehingga 30 Mac ini. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Rayuan PRESMA dibincang di peringkat KSM

KUALA LUMPUR: Kementerian Sumber Manusia (KSM) akan meneliti rayuan Persatuan Pengusaha Restoran Muslim Malaysia (PRESMA) berhubung syarat pengambilan pekerja asing.

Menterinya, Datuk Seri M Saravanan berkata pihaknya baru menerima rayuan permohonan berkenaan, semalam.

Beliau mengulas akan membincangkan perkara itu di peringkat kementeriannya.

“Saya baru semalam terima permohonan daripada PRESMA.

“Kita akan bincang (permohonan) di peringkat kementerian,” katanya.

Beliau berkata demikian selepas Majlis Pelancaran Inisiatif Mynext by TalentCorp yang kini berwajah baharu, di Pusat Konvensyen Sime Darby, di sini.

Turut hadir, Timbalan Menteri Pengajian Tinggi, Senator Datuk Dr Ahmad Masrizal Muhammad.

PRESMA sebelum ini merayu kerajaan melonggarkan syarat permohonan pekerja asing yang menyebabkan industri mereka terjejas, selain meminta proses pengambilan yang dihentikan sementara waktu dilanjutkan dua bulan.

Ia kerana syarat sedia ada itu, menuntut kuota pekerja asing sebanyak 15 peratus daripada jumlah pekerja tempatan walhal mereka sangat memerlukan pekerja asing yang lebih berminat dalam bidang itu.

Selain itu, premis perlu berkeluasan 2,500 meter persegi, yang tertakluk kepada pasar raya gergasi.

Author

Tun Puteh Wanti

View all posts

View all posts


Pekerja MYAirline diminta fail tuntutan baki gaji di JTK

KAKITANGAN syarikat penerbangan MYAirline yang terjejas berikutan penggantungan operasi syarikat berkenaan sejak 12 Oktober lepas, diminta memfailkan tuntutan baki gaji mereka di pejabat Jabatan Tenaga Kerja (JTK) berhampiran dengan kadar segera.

Kementerian Sumber Manusia (KSM) dalam kenyataan pada Khamis memaklumkan, prosedur berkenaan penting bagi membolehkan tindakan selanjutnya diambil selaras dengan peruntukan undang-undang yang berkuat kuasa.

Menurut KSM, seramai 123 pekerja telah memfailkan tuntutan baki gaji mereka terhadap MYAirline di JTK setakat 31 Oktober lepas, manakala KSM juga sudah mengadakan sesi pertemuan dengan mereka yang terlibat pada 16 Oktober lepas.

“KSM prihatin dengan situasi yang dihadapi oleh kakitangan syarikat penerbangan MYAirline.

“KSM bersama JTK akan sentiasa memantau dan memastikan kebajikan para pekerja syarikat penerbangan ini sentiasa terjaga dan terbela,” menurut kenyataan itu.

Penggantungan operasi MYAirline yang dikatakan akibat tekanan kewangan turut menimbulkan persoalan dalam kalangan lebih 500 kakitangan syarikat penerbangan itu, berhubung status perkhidmatan mereka dalam syarikat berkenaan yang memulakan penerbangan sulungnya pada 1 Disember lepas.

Pada 16 Oktober lepas, Pengarah dan Eksekutif Interim MYAirline Datuk Seri Azharuddin A Rahman dilaporkan berkata, pihaknya akan memberi keutamaan untuk menyelesaikan dua isu penting iaitu memulangkan wang pelanggan yang telah membuat pembayaran bagi tempahan tiket dan membayar gaji kakitangan.

Author

Fazleen Safina Abd Jamil

View all posts

View all posts


PM Anwar faham rungutan MIC, mohon ruang selesaikan isu kaum India

KUALA LUMPUR: Perdana Menteri Datuk Seri Anwar Ibrahim hari ini memberi jaminan kepada pimpinan MIC, bahawa Kerajaan Perpaduan akan menumpukan kepada usaha menyelesaikan isu yang melingkari kaum India, khususnya berkenaan miskin tegar dan pendidikan.

Pengerusi Pakatan Harapan (PH) itu berkata, beliau memahami rungutan MIC tentang bagaimana mana mereka mendakwa seperti dianak tiri dalam Barisan Nasional (BN), terutamanya dalam soal pengagihan kerusi bagi enam pilihan raya negeri (PRN), serta jawatan dalam Kabinet dan syarikat berkaitan kerajaan (GLC).

Namun, tegasnya lagi, situasi negara pada masa kini memerlukan semua pihak meletak ke tepi soal kepentingan politik buat sementara, tetapi perlu bersama-sama menyelesaikan isu yang lebih penting seperti soal kemiskinan tegar.

“Saya ingin memberi jaminan kepada anda (pimpinan dan akar umbi MIC), ini bukan kenyataan politik semata-mata. Kita mungkin mempunyai pendapat yang berbeza, tapi jangan persoalkan bahawa saya ingin berkhidmat kepada negara, ingin memastikan setiap penduduk ada tempat di negara ini, dan bangga menjadi rakyat Malaysia.

“Pimpinan kanan BN, UMNO sudah tentu, termasuk MIC dan MCA telah membuat keputusan yang kritikal, di bawah situasi yang sangat rumit untuk menyokong pembentukan Kerajaan Perpaduan.

“Dan saya sejujurnya mengharapkan agar pencapaian kita dalam tempoh lapan bulan lepas, membuktikan kita sedang melalui laluan baharu. Satu anjakan dari polisi lalu yang hanya menimbulkan perpecahan dan sarat dengan naratif politik,” katanya lagi.

Beliau berkata demikian kepada akar umbi MIC dalam pertemuan khas bersama mereka di Dewan Sivaji, Bangunan MIC di ibu negara hari ini, lapor Astro Awani.

Turut hadir Timbalan Perdana Menteri merangkap Pengerusi Barisan Nasional, Datuk Seri Dr Ahmad Zahid Hamidi; Presiden MIC, Tan Sri SA Vigneswaran; Timbalan Presiden MIC, Datuk Seri M Saravanan serta pimpinan kanan MIC di bahagian pusat dan bahagian.

Berucap lanjut, Anwar mengingatkan para hadirin bahawa tanggungjawab beliau sebagai Perdana Menteri bukan kepada satu kaum semata-mata, tetapi kepada semua kaum dan etnik di negara ini.

“Saya tak kata saya satu-satunya pemimpin Melayu yang berani berhujah begini… tetapi tak ramai yang berani untuk berdepan dengan rakyat, berdepan dengan kelompok yang guna isu perkauman, yang sengaja membangkitkan isu agama dengan keras. Saya sama sekali tidak akan bertolak ansur.

“Kalau saya pimpin, selaku Perdana Menteri, saya tidak akan bertanggungjawab dalam memenuhi tugas saya kalau saya tidak menjaga kepentingan semua kaum di negara ini,” tegasnya lagi.

Media sebelum ini melaporkan pimpinan kanan MIC berhasrat untuk bertemu dengan Perdana Menteri bagi menyuarakan rasa tidak puas hati mereka, seolah-olah parti itu tidak mempunyai kepentingan dalam Kerajaan Perpaduan.

Vigneswaran dalam ucapan pendahuluannya berkata, MIC seperti dianaktirikan dalam soal jawatan, serta soal pembahagian kerusi dalam enam pilihan raya negeri yang sedang berlangsung ketika ini.

Bagaimanapun bekas Presiden Dewan Negara itu berkata, beliau memberi jaminan parti itu akan terus menyokong Anwar selaku Perdana Menteri, bagi menjamin kestabilan dan perjuangan terhadap kaum India di negara ini.

Author

Media Variasi

View all posts

View all posts


Siapa ‘upah’ RPK serang Anwar, Zahid?

SEBAGAIMANA semua tahu ada segolongan penulis diberi upah khusus untuk menjatuhkan orang lain.

Dan antara yang dikaitkan dengan ‘tugas-tugas khas’ ini yang paling terkenal adalah penulis blog, Raja Petra Kamaruddin (RPK) di mana pelbagai individu pernah disentuhnya.

Ia termasuklah Tun Dr Mahathir Mohamad, Datuk Seri Anwar Ibrahim, Tan Sri Muhyiddin Yassin, dan hampir semua nama pemimpin terkenal.

Jika nama anda pernah disebut, diratib, ditulis oleh RPK ini syukurlah kerana ini bermakna anda sudah cukup popular di Malaysia, menjadi ancaman seseorang sehingga mereka sanggup membayar sejumlah wang yang banyak mungkin puluhan ribu untuk menjatuhkan anda.

Malah perkara ini pernah didedahkan bekas Menteri Kewangan II, Datuk Seri Ahmad Husni Hanadzlah, di hadapan Hakim Mahkamah Tinggi, Mohd Nazlan Mohd Ghazali ketika perbicaraan SRC yang memaklumkan bahawa bekas Perdana Menteri, Datuk Seri Najib Razak pernah mengarahkan RPK supaya melakukan serangan peribadi terhadap beliau dan anak lelakinya.

Malah mantan Menteri Dalam Negeri, Datuk Seri Hamzah Zainudin pernah meminta media bertanya RPK mengenai kesahihan perjanjian didakwa antara mantan Perdana Menteri, Datuk Seri Ismail Sabri Yaakob dan Pengerusi Perikatan Nasional (PN), Muhyiddin yang dibocorkan oleh RPK.

Menurut dokumen dibocorkan itu, mantan perdana menteri didakwa bersetuju untuk menyegerakan kes Najib dan Presiden Umno, Datuk Seri Ahmad Zahid Hamidi di mahkamah jenayah.

Benar atau salah itu perkara nombor dua yang perlu dibuktikan di mahkamah.

Zahid sendiri pernah mempertimbangkan untuk mengemukakan saman malu terhadap RPK yang mengaitkan beliau dengan skandal kapal tempur pesisir (LCS).

Tegas Zahid, sebelum melakukan tuduhan, RPK sepatutnya menyertakan bukti atau dokumen dan jika tidak berbuat demikian, beliau akan mengemukakan saman.

Namun tindakan ini sukar dilakukan kerana RPK berada di luar negara dan tidak akan jejak kakinya di Tanah Melayu ibarat satu sumpahan jika beliau jejak maka bala akan menimpanya, musuhnya ramai.

Semalam, RPK menulis di Twitter bahawa kertas pertuduhan berkaitan kes rasuah
RM67 juta Zahid melibatkan projek LCS sudah siap.

Tulisnya lagi bagaimanapun, SPRM telah diarahkan untuk menggugurkan kes dan menandakan fail No Further Action (NFA). Ini ialah tindakan pertama Anwar sebagai perdana menteri.

Beberapa persoalan yang timbul di sini.

Pertamanya NFA hanya boleh ditentukan oleh Pejabat Peguam Negara dan sebagaimana yang dibangkitkan sebelum ini barisan AG adalah lantikan era Mahathir.

NFA ini biasanya diputuskan kerana tiada bukti atau keterangan yang boleh dijadikan asas untuk tindakan pendakwaan seterusnya.

Dan jika tidak berpuas hati dengan keputusan ini, pihak pengadu boleh mengambil tindakan terhadap pegawai penyiasat di Suruhanjaya Integriti Agensi Penguatkuasa di Putrajaya.

Keterangan dan bukti pengadu akan diambil serta siasatan akan dibuat walaupun terhadap pegawai penyiasat Polis Diraja Malaysia, penguat kuasa agama ataupun Suruhanjaya Pencegahan Rasuah Malaysia (SPRM).

Tindakan gantung kerja, gantung gaji, gantung pencen dan sebagainya jika didapati melanggar skop atau prosidur kerja yang ditetapkan.

Begitulah indahnya undang-undang Malaysia di mana semua orang walaupun macai politik atau Yes Man tidak akan terlepas tetap akan dihukum di dunia sebelum tiba ke dunia akhirat.

Berbalik kepada isu yang dibangkitkan RPK tadi, apabila beliau mendakwa kes LCS ini adalah NFA, ia juga bermakna seseorang telah memberinya maklumat kerana tiada berita mengenainya dilaporkan di Malaysia

Sama ada dari pihak penguat kuasa, AG atau SPRM yang diterajui Tan Sri Azam Baki.

Siapakah yang memberikan maklumat dari Tanah Melayu ini sehingga tiba ke Tanah Inggeris? Siapakah yang mengupah RPK untuk menyerang Anwar dan Ahmad Zahid?

Mungkin sudah tiba masanya satu undang-undang dibentuk untuk menjaga keharmonian negara ini daripada pihak yang cuba menggangu gugat dengan maklumat palsu walaupun individu itu berada di luar negara.

Author

Tun Puteh Wanti

View all posts

View all posts


Solksjaer akui silap bawa pulang Ronaldo

BEKAS pengurus Manchester United, Ole Gunnar Solskjaer mengakui keputusan kelab itu menandatangani semula Cristiano Ronaldo tidak menjadi seperti yang diharapkan.

Solskjaer bertanggungjawab ketika United membawa pulang pemenang Ballon d’Or lima kali itu ke Old Trafford dalam perpindahan yang mencetuskan fenomena pada Ogos 2021. – Berita Harian

Ketika itu, perpindahan berkenaan dilihat berpotensi untuk menjadikan skuad The Red Devils sebagai pencabar utama gelaran Liga Perdana Inggeris selepas berada di tempat kedua pada musim sebelum itu.

Bagaimanapun, ia tidak menjadi seperti yang diharapkan apabila United bergelut dengan prestasi tidak menentu yang menyaksikan Solskjaer kemudiannya dipecat pada November tahun yang sama.

Authors

Media Variasi

View all posts

Diyana Rahip

View all posts

View all posts

View all posts


FIFA siar dokumentari Piala Dunia 2022

ANKARA: FIFA mengeluarkan dokumentari mengenai Piala Dunia 2022 pada Jumaat yang membolehkan peminat bola sepak menonton aksi mendebarkan di sebalik tabir semasa kejohanan itu, lapor Agensi Anadolu.

Filem rasmi Qatar 2022 “Written in the Stars” itu diceritakan oleh pelakon Michael Sheen. Dokumentari selama satu jam 34 minit itu boleh ditonton secara percuma di laman sesawang FIFA.

Penonton berpeluang menyaksikan apa yang berlaku di belakang tabir perlawanan dan paparan aksi yang tidak dapat dilihat oleh penonton sebelum ini.

Di Qatar 2022, 172 gol dijaringkan dan kejohanan itu menjadi pertandingan yang menyaksikan bilangan gol terbanyak dalam sejarah Piala Dunia.

Kira-kira 3.4 juta orang menonton perlawanan Piala Dunia di stadium dengan purata 53,000 penonton setiap perlawanan.

Argentina yang diketuai Lionel Messi muncul juara apabila menewaskan Perancis 4-2 menerusi penentuan sepakan penalti pada perlawanan akhir, Disember lepas. – BERNAMA


Malaysia dalam proses sertai Alliance 8.7 tangani isu buruh paksa

PUTRAJAYA: Malaysia dalam proses menyertai Alliance 8.7, sebagai antara negara pathfinder yang menyokong sasaran Matlamat Pembangunan Mampan (SDG) 8.7, kata Menteri Sumber Manusia, V. Sivakumar.

Alliance 8.7 merujuk kepada kerjasama global bertujuan mempercepatkan penghapusan buruh paksa, perhambaan moden menjelang 2030 dan buruh kanak-kanak menjelang 2025 dan antara negara pathfinder yang telah menyertainya adalah Argentina, Chile, Nepal dan Uganda.

Sivakumar dalam kenyataan hari ini berkata, beliau telah menekankan komitmen Malaysia dalam usaha memerangi isu buruh paksa pada Persidangan Buruh Antarabangsa (ILC) ke-111 pada 12 Jun lepas di  Geneva, antaranya pindaan Akta Kerja 1955 (Pindaan 2022) yang telah mewujudkan peruntukan baharu menerusi Seksyen 90B berhubung buruh paksa.

Seksyen 90B antara lain memperuntukkan mengenai larangan kepada majikan daripada mengugut, memaksa atau memperdaya pekerja untuk membuat sesuatu perkara dan tidak membenarkan pekerja keluar dari tempat kerja yang ditakrifkan sebagai amalan buruh paksa.

“Malaysia juga telah melancarkan Pelan Tindakan Nasional Buruh Paksa (2021-2025) (NAPFL) berhubung buruh paksa pada November 2021 dan Kementerian Sumber Manusia (KSM) tidak akan sesekali berkompromi dengan sebarang aduan atau makluman yang menjurus kepada isu buruh paksa,” katanya.

Menurutnya, KSM akan terus mempergiatkan aktiviti penguatkuasaan dalam memerangi isu tersebut dan melaksanakan pelbagai operasi pemeriksaan berdasarkan peruntukan perundangan dengan kerjasama Jabatan Tenaga Kerja Semenanjung Malaysia (JTKSM).

“Saya juga memberi penekanan dalam menyediakan penginapan standard untuk pekerja iaitu Malaysia telah meminda Akta Standard Minimum Perumahan, Penginapan dan Kemudahan Pekerja 1990 yang bertujuan untuk memaksa majikan menyediakan standard minimum perumahan dan kemudahan, sekali gus meningkatkan kualiti hidup pekerja.

“Malaysia juga telah melanjutkan perlindungan keselamatan sosial bagi skim kecederaan pekerjaan kepada pekerja asing berkuat kuasa mulai 1 Jan 2019, sejajar dengan prinsip teras Agenda Kerja Baik Pertubuhan Buruh Antarabangsa (ILO),” katanya.

Selain itu, Sivakumar berkata, usaha memerangi isu buruh paksa akan terus dikuatkuasakan sebagai bukti kukuh selaras dengan komitmen negara yang telah meratifikasi konvensyen ILO berhubung buruh paksa iaitu C029 – Forced Labour Convention, 1930 (No.29) pada 11 Nov 1957 dan Protocol of 2014 to the Forced Labour Convention, 1930 (P029) yang telah diratifikasi pada 21 Mac 2022.

KSM juga akan terus bekerjasama dengan pihak kepentingan dalam negara dan pertubuhan antarabangsa untuk merealisasikan objektif Pelan Tindakan Kebangsaan mengenai Antipemerdagangan Orang 2021-2025 (NAPTIP 3.0) dan NAPFL, katanya. – BERNAMA


1MDB: Goldman Sachs pula ambil tindakan saman Kerajaan Malaysia

KUALA LUMPUR: Goldman Sachs Group Inc telah mengambil langkah luar biasa dengan menyaman Kerajaan Malaysia di sebuah mahkamah di United Kingdom, susulan perselisihan faham mengenai penyelesaian yang dikaitkan dengan peranannya, berhubung penyelesaian skandal 1MDB.

Agensi berita Reuters pada Khamis melaporkan jurucakap bank tersebut sebagai berkata, mereka telah memfailkan permohonan timbang tara di Mahkamah Timbang Tara Antarabangsa London pada Rabu, terhadap Kerajaan Malaysia.

Jurucakap tersebut berkata, langkah itu diambil kerana Kerajaan Malaysia didakwa melanggar tanggungjawabnya untuk mengkredit aset dengan sewajarnya terhadap jaminan yang disediakan Goldman Sachs dalam perjanjian penyelesaian mereka, dan untuk mendapatkan semula aset berkaitan.

Dana pelaburan 1MDB menjadi pusat skandal berjumlah berbilion dolar, yang telah menyebabkan siasatan dilakukan di beberapa benua.

Selepas berbulan membatalkan perjanjian asal pada 2020, Goldman Sachs mengakui peranannya dalam kes rasuah terbesar dalam sejarah penguatkuasaan Amerika Syarikat (AS), dan mencapai perjanjian penyelesaian melebihi AS$5 bilion untuk 1MDB.

Sebagai sebahagian daripada perjanjian 2020 dengan Malaysia, Goldman Sachs telah membuat pembayaran awal AS$2.5 bilion pada September tahun tersebut, selain menjamin pemulangan aset 1MDB yang dirampas pihak berkuasa di beberapa negara berjumlah AS$1.4 bilion.

Langkah tersebut sebagai timbal balas terhadap persetujuan Malaysia untuk menggugurkan tuduhan pendakwaan terhadap firma tersebut, selain tidak memfailkan permohonan pendakwaan yang baharu.

Goldman Sachs juga perlu melakukan pembayaran interim berjumlah AS$250 juta jika Malaysia tidak menerima sekurang-kurangnya aset bernilai AS$500 juta menjelang Ogos 2022.

Sejak itu Goldman Sachs berkata, dalam pemfailan timbang tara tersebut, kedua-dua pihak gagal mencapai persetujuan selanjutnya.

Kerajaan Malaysia baru-baru ini mengugut untuk menyaman Goldman Sachs jika bank itu tidak membuat rundingan semula untuk mencapai penyelesaian baharu. – Awani

Author

Media Variasi

View all posts

View all posts


KPKT teliti setiap projek perumahan sakit, jamin hak pembeli terjaga

IPOH: Kementerian Pembangunan Kerajaan Tempatan (KPKT) akan meneliti setiap projek perumahan sakit dan terbengkalai di seluruh negara bagi memastikan kebajikan dan hak para pembeli terjamin.

Menterinya, Nga Kor Ming berkata, KPKT telah menubuhkan pasukan khas diketuai Timbalannya, Akmal Nasrullah Mohd Nasir dan hasil mesyuarat baru-baru ini telah mewujudkan ‘war room‘ yang berperanan memantau projek terlibat.

“Kami akan mengambil langkah inisiatif bagi memastikan projek sakit dapat cuba diselamatkan untuk memastikan kebajikan dan hak pembeli dijaga.

“Kementerian telah mengesan sebanyak 550 projek sakit dan terbengkalai di seluruh negara setakat ini dan kita dalam proses mengenal pasti masalah-masalah dengan pemaju dan kontraktor,” katanya pada sidang media Majlis Penyerahan Kunci Residensi Kepayang Ipoh yang turut dihadiri Ketua Pegawai Eksekutif Perbadanan PR1MA Malaysia, Datuk Seri Mohd Nazri Md. Shariff di sini hari ini.

Kor Ming yang juga Ahli Dewan Undangan Negeri Kepayang berkata, Residensi Kepayang Ipoh yang terdiri daripada 252 unit apartmen ialah satu daripada projek sakit yang berjaya disiapkan dan dilengkapi dengan fasiliti seperti dewan serbaguna, tadika, surau, taska dan taman permainan.

Katanya selain Residensi Kepayang, PR1MA juga mempunyai 10 projek lain di Perak antaranya Residensi Falim, Residensi Kampung Paloh, Residensi Meru dan Residensi Bandar Baru Setia Awan Perdana.

“Dalam tempoh 100 hari pertama KPKT sasar siapkan hampir 5,000 unit rumah mampu milik termasuk residensi ini dan banyak di negeri lain. Kita yakin dapat siapkan projek yang belum siap dalam tempoh ini,” katanya.

Beliau berkata, melalui agensi di bawah KPKT, terdapat lebih 90 projek perumahan mampu milik dan meliputi 40,000 unit rumah disediakan di negeri Perak sehingga kini.

Terdahulu, turut berlangsung upacara menandatangani dokumen persefahaman antara PR1MA dengan Koperasi Co-opbank Pertama Malaysia Berhad (Co-opbank Pertama) bagi Skim Rumah CBP MyPR1MA yang menyediakan pembiayaan rumah hingga 110 peratus dengan kadar keuntungan pinjaman serendah 3.85 peratus untuk harga hartanah antara RM250,000 hingga RM500,000.

Kerjasama itu adalah sebahagian daripada usaha menyokong inisiatif KPKT di bawah Skim Rumah Pertamaku bagi memudah cara pembiayaan perumahan untuk rakyat yang memerlukan iaitu pembeli rumah PR1MA yang berkelayakan dapat memiliki rumah tanpa perlu membayar wang pendahuluan, tertakluk kepada terma dan syarat. – BERNAMA


Pokok di bandar lebih berisiko tumbang – Pakar

KUALA LUMPUR:  Insiden pokok tumbang yang semakin kerap berlaku sejak belakangan ini meresahkan masyarakat, lebih-lebih lagi apabila ada kejadian yang meragut nyawa.

Ditambah pula faktor cuaca yang semakin tidak menentu dengan hujan lebat dan ribut kencang melanda tanpa diduga, meningkatkan lagi risiko kepada masyarakat terutama pengguna jalan raya, memandangkan kebanyakan kejadian melibatkan pokok yang ditanam, terutama di tepi jalan.

Amnya, statistik kes pokok tumbang menunjukkan peningkatan di seluruh negara. Pada 2021, Angkatan Pertahanan Awam Malaysia (APM) melaporkan 3,081 kes dan meningkat kepada 3,358 kejadian pada tahun berikutnya. Bagi tahun ini pula, sebanyak 499 kes dilaporkan hanya dalam tempoh Januari hingga Februari.

Dalam kejadian ribut terbaharu di Lembah Klang pada Jumaat lepas, APM Wilayah Persekutuan yang dihubungi Bernama, memberitahu agensi itu merekodkan 37 insiden pokok tumbang di bandar raya ini dan 13 di Selangor.

Insiden sedemikian bukan setakat menyebabkan kerugian wang ringgit akibat kerosakan harta benda dan infrastruktur awam, tetapi lebih tragik lagi apabila ada mangsa yang terkorban. Terbaharu yang dilaporkan oleh media ialah pada 25 April lepas, apabila seorang lelaki maut selepas kereta yang dipandunya dihempap pokok tumbang akibat ribut, dalam kejadian di depan Hospital Sultan Abdul Halim Shah, Sungai Petani, Kedah.

Selain itu, pada 19 Januari lepas, seorang remaja perempuan berusia 13 tahun meninggal dunia setelah ditimpa pokok tumbang ketika bermain bersama-sama dua adiknya di taman permainan di Kampung Balok Baru, Kuantan, Pahang.

Pada 11 Mei lepas pula, seorang penunggang dilaporkan maut apabila motosikal yang ditunggangnya merempuh pokok yang tumbang kira-kira sejam sebelum itu dalam kejadian di Johor Bahru, Johor.

Bimbang dengan senario ini, beberapa pakar yang ditemu ramah Bernama menggesa pihak berwajib mengambil langkah segera bagi mengelak insiden sedemikian terus berlaku.

Mengulas tentang isu itu, pakar tumbuhan berkayu atau arboris, Prof Dr Ahmad Ainuddin Nuruddin tidak menolak kemungkinan lebih banyak pokok, khususnya di kawasan bandar, berisiko tumbang apabila dilanda ribut kencang.

Menurut bekas Presiden Persatuan Arborist Malaysia (PArPM) itu, antara faktor yang menyebabkan pokok yang ditanam di kawasan bandar lebih mudah tumbang ialah ruang fizikal tanah yang sempit  dan pemilihan pokok yang tidak sesuai.

Jelas beliau, ruang fizikal tanah yang sempit akan menyebabkan pokok yang ditanam mengalami masalah akar tidak kukuh selain sukar menyerap air.

“Bayangkan di bandar, pokok banyak ditanam di tepi jalan yang biasanya turut dibina laluan pejalan kaki. Keadaan ini menyebabkan pokok tersebut tidak dapat berkembang dengan baik sehingga menyebabkannya tidak stabil.

“Jika pokok ditanam di kawasan hutan atau pinggir bandar, biasanya tidak banyak masalah. Yang menjadi isu sekiranya pokok itu ditanam di dalam kawasan bandar memandangkan banyak faktor perlu dilihat bagi memastikan pokok dapat tumbuh besar dan kuat tanpa merosakkan infrastruktur berdekatan,” jelasnya.

Tambah memburukkan masalah ialah apabila ada pihak bertindak menanam spesies pokok yang tidak sesuai ditanam di kawasan bandar, dan menurutnya, beliau pernah menyaksikan sendiri perkara itu.

Pokok yang ditanam adalah jenis balak yang boleh membesar dan mencapai ketinggian hingga 30 meter, dan spesies ini tidak sesuai ditanam di bandar kerana berisiko tinggi untuk tumbang jika akarnya tidak kukuh, tegas beliau.

Bagi menangani isu ini, Ahmad Ainuddin yang juga bekas Pengarah Institut Perhutanan Tropika dan Produk Hutan (INTROP) Universiti Putra Malaysia (UPM),  mencadangkan pihak berkuasa tempatan (PBT) dan pemaju melaksanakan inisiatif zon kritikal dalam setiap projek pembangunan.

Zon kritikal bermaksud ada jarak bersesuaian di antara projek pembangunan dan radius akar pokok agar fungsi akar sebagai penyerap air tidak terjejas.

Untuk itu, sewajarnya pihak terbabit mendapatkan khidmat arboris, ujarnya.

Beliau juga menyarankan PBT dan pihak yang berkenaan memantau pokok-pokok yang sudah berusia kerana kejadian pokok tumbang turut melibatkan pohon kayu yang telah matang dan ditanam sejak 1950-an selain tidak diselenggara dengan baik.

“Pokok perlu dinilai sekurang-kurangnya dua kali setahun, tetapi kita dapati banyak pokok di kawasan bandar terbiar dan tidak terurus. Kita bimbang kerana pokok tua yang tidak diselenggara dengan betul mempunyai risiko mudah tumbang dan dahan patah apabila ditiup angin kuat serta hujan lebat.

“Amat penting pokok di bandar dipelihara dan penebangan pokok bukanlah solusi terbaik untuk mengelakkan pokok tumbang,” katanya, menambah penanaman pokok bukan sekadar mengindahkan landskap tetapi boleh membantu menangani masalah banjir kilat.

Jelas Ahmad Ainuddin lagi, ada juga kes pokok tumbang disebabkan serangan penyakit yang lazim berlaku apabila akar pokok terbabit kurang menerima air dan mineral.

Hal ini terjadi apabila spesies pokok yang ditanam tidak sesuai dengan jenis tanah di satu-satu kawasan kerana, katanya, seperti manusia pokok juga mudah terdedah kepada serangan penyakit yang akan menggalakkan pertumbuhan kulat dan menarik serangga perosak, sekali gus menyebabkan pokok mereput dan berisiko tumbang.

Bukan itu sahaja, Ahmad Ainuddin berkata pokok yang sakit juga mencacatkan pemandangan dengan keadaan kulit yang terkopak dan daun menjadi kekuningan serta bentuk kanopi tidak sekata.

Situasi ini, jika tidak ditangani segera, pasti akan menyukarkan usaha negara untuk merealisasikan Agenda Penghijauan Malaysia melalui Kempen Penanaman 100 Juta Pokok dalam Rancangan Malaysia ke-12 bermula 2021 hingga 2025.

Menurutnya, beliau juga mendapati ramai peserta program itu hanya memfokuskan pada usaha menanam, namun kurang mengambil berat aspek penjagaan dan penyelenggaraan pkok dalam jangka panjang.

“Konsep dan visi penghijauan Malaysia sebenarnya sudah tepat bagi meningkatkan kesedaran  masyarakat mengenai pentingnya kawasan litupan hijau hutan untuk kesejahteraan dan kualiti hidup, cuma cara dan kaedah melaksanakannya boleh terus diperbaiki,” kata beliau.

Setakat ini, hampir 60 juta pokok daripada 1,500 spesies telah ditanam di seluruh negara berdasarkan data terkini laman web 100jutapokok.gov.my.

Sementara itu, Majlis Bandaraya Subang Jaya (MBSJ) yang dihubungi Bernama, memberitahu ia tidak lagi menanam pokok di depan rumah di kawasan perumahan baharu bagi mengelakkan kerosakan infrastruktur awam dan juga struktur bangunan.

Menurut MBSJ, pokok baharu hanya ditanam di bahu jalan dan taman awam atau zon penampan, sementara jenis pokok pula adalah yang sederhana tinggi atau lambat tumbesaran bagi memudahkan pemantauan berkala kesihatan pokok terbabit.

Bagi mengelakkan insiden pokok tumbang akibat sakit, MBSJ menjelaskan ia mendapatkan khidmat nasihat arboris bagi mengenal pasti sama ada pokok terbabit boleh dirawat atau sebaliknya.

“Mana-mana pemaju yang hendak menanam pokok tinggi atau berkonsepkan hutan dinasihatkan untuk menyelenggara sendiri kawasan mereka  dan tidak menyerahkan tugas itu  kepada Majlis.

“Bagi pokok yang berisiko tumbang setelah dikenal pasti arboris, pihak MBSJ akan segera melantik kontraktor penyelenggaraan pokok bagi mengurangkan risiko pokok tumbang atau dahan serkah,” kata PBT itu.

Berhubung langkah mencegah pokok tumbang, MBSJ berkata tindakan diambil menerusi pemantauan rondaan dan semakan inventori secara berkala, di samping penyelenggaraan.

“Kaedah yang pertama adalah pemantauan rondaan dan semakan inventori terhadap pokok-pokok rimbun, tinggi dan sakit untuk dijadualkan penyelenggaraan. Semakan akan dibuat secara berkala dan bagi pokok yang telah melangkaui tempoh matang,  akan dinilai dan diselenggara jika berkeperluan secara pukal  dalam tahun yang ditetapkan.

“Bagi kaedah kedua, penyelenggaraan seperti permintaan memangkas pokok yang tidak sukar, menebang pokok yang mendatangkan masalah atau kes pokok tumbang, akan dilaksanakan dalam kadar segera mengikut giliran dalam tahun tersebut,” jelas MBSJ.

Biarpun risiko pokok tumbang merupakan tanggungjawab PBT,  pensyarah kanan di UPM Prof Madya Dr Haliza Abdul Rahman berpandangan  rakyat Malaysia juga perlu mengambil tanggungjawab melindungi aset mereka.

Menurutnya, didapati masih ramai rakyat yang tidak mengambil perlindungan bencana alam atau ‘special perils coverage’ dalam pakej insurans kenderaan mereka yang memperuntukkan ganti rugi sekiranya kenderaan itu terjejas bencana alam seperti banjir, ribut, tanah runtuh dan pokok tumbang.

“Kesedaran yang rendah ini mungkin disebabkan ramai yang berasakan mereka selamat daripada bencana alam kerana faktor geografi Malaysia yang tidak terletak dalam jajaran bencana alam seperti kebanyakan negara lain,” katanya.

Sehubungan itu, Haliza yang juga Ketua Laboratori Belia dalam Kepimpinan, Politik dan Kewarganegaraan, Institut Pengajian Sains Sosial (IPSAS), UPM, menggesa agar pihak yang berkenaan memperhebat usaha meningkatkan kesedaran awam tentang pentingnya memastikan harta benda dan kenderaan mereka dilindungi oleh insurans.

Sementara itu, Pembantu Pertahanan Awam di Cawangan Khidmat Kecemasan dan Kemanusiaan APM, Lt. (PA) Mohd Harith Che Noh berkongsi tip untuk masyarakat mengenal pasti ancaman pokok tumbang.

Katanya, orang ramai harus sentiasa peka dengan keadaan pokok di kawasan mereka terutama pohon yang menunjukkan ciri-ciri akan tumbang seperti mengalami kecondongan melebihi 45 darjah.

Jika pokok itu milik individu, maka pemilik perlu mengupah kontraktor untuk memotong pokok tersebut, sementara bagi pohon kayu di bawah seliaan PBT, masyarakat perlu menghubungi PBT berkenaan pada kadar segera, katanya. – BERNAMA


Penceritaan Melayu jadikan nilai lukisan Pak Mail jutaan ringgit

JIKA anda melihat potret mantan Perdana Menteri dan beberapa wajah tokoh mengenakan pakaian ala bangsawan dahulu kala tergantung di Pusat Dagangan Putra (WTC), ia sebenarnya adalah karya agung tokoh Pelukis Negara, Ismail Embong.

Pelukis Negara ini bukan sahaja berbakat, malah karyanya juga lebih menakjubkan kerana jalan penceritaan Melayu yang disampaikan menerusi setiap naskah lukisan.

Beliau yang lebih mesra dipanggil Pak Mail adalah seorang insan yang amat merendah diri walaupun pelbagai anugerah diperolehinya sehingga ada yang menganggap beliau sebagai pusat rujukan seni lukisan kepada karyawan.

Perincian yang terlalu halus dan teliti setiap subjek dari hujung kaki hingga ke hujung rambut dengan makna tersendiri, digarap dengan amat baik oleh jemari berusia lapan dekad ini.

Antara hasil karya beliau yang mencipta sejarah adalah rentetan peristiwa di dalam buku Sulalatus Salatin: Empayar Kesultanan Melayu Melaka yang dilukisnya bermula 30 tahun lalu sehingga kini sudah terhasil beratus keping.

Ia disusun mengikut jalan cerita atau ‘story board’ sehingga 500 kaki panjangnya, menjadikannya lukisan terpanjang di dunia.

Apa yang lebih menarik, beberapa wajah Melayu dengan sejarah masing-masing diterjemah secara tersirat dan tersurat mengikut apa yang berlaku pada hari ini.

Ibarat dianugerahkan daya pentaakulan yang tinggi, wajah-wajah dari peradaban lampau itu dilukiskan mirip kepada tokoh-tokoh pemimpin hari ini.

Pelukis kelahiran Terengganu ini menceritakan kadang-kadang untuk mendapat satu gambaran yang baik tentang sesuatu lukisan beliau akan tidur dahulu.

“Biasanya selepas bangun tidur, beberapa gambaran yang baik akan dipersembahkan dalam lukisan.

“Sebagai contoh saya dapat firasat bagaimana Tun Fatimah menentang penjajah sebelum ini.

“Penceritaan sejarah daripada lukisan ini menjadikannya ia bernilai tinggi,” katanya kepada MEDIA VARIASI.

Lukisan Pak Mail dibeli oleh golongan elit berharga antara RM150,000 hingga jutaan ringgit.

Tiada siapa boleh mempertikaikan fakta bahawa seni lukisan boleh memberi pulangan pendapatan yang mewah jika ia diangkat di tempat sepatutnya.

Kehebatan Pak Mail ini turut mendapat perhatian dunia luar sehingga ada warga United Kingdom termasuk mendiang Ratu England sendiri yang mengiktiraf bakatnya  dengan menganugerahkan pingat keberanian kepadanya.

Bukan sekadar jari jemarinya bernilai jutaan ringgit, namun beliau juga melahirkan 11 anak yang semuanya berbakat dalam dunia seni yang banyak cabangnya.

Bagaimanapun, seorang daripada 11 anak itu sudah meninggal dunia.

Anaknya yang juga artis terkenal, Emma Maembong sudah mula mengikut jejak Pak Mail sejak kanak-kanak lagi, malah pada usia belasan tahun dia turut memperagakan tulisan ala zaman dahulu kala dalam setiap naskah lukisan Pak Mail.

Pakar rujuk lukisan ini melihat wajah etnik yang perlu diangkat, dikenali, diketahui asal usul mereka dan semua lukisan wajah ini diabdikan menerusi bukunya.

Jelas kesungguhannya dalam menggali kekuatan makna kemelayuan yang telah lama wujud di Tanah Melayu.

Pak Mail menerima pendidikan di Kolej Seni dan Rekaan, England dalam bidang seni bina pada awal 1970 hanya mula bergiat secara aktif sebagai pelukis pada pertengahan 1980-an.

Sebagai arkitek, Ismail antara tokoh yang merekabentuk Rumah Karyaneka di Jalan Raja Chulan pada awal 1980-an.

Seni bina Melayu menjadi ukuran kekuatan sesebuah bangunan di Nusantara.

Beliau selalu bercerita mengenai keunikan bangsa Melayu membina penempatan. Arah angin, cuaca dan bentuk muka bumi menjadi ukuran utama.

Paling unik, seni bina Melayu tradisional tidak menggunakan paku, sebaliknya menggunakan pasak dan baji sebagai pengikat atau penyambung komponen utama bangunan.

Selepas menamatkan pengajian, beliau mulanya berkhidmat sebagai pensyarah di Institut Teknologi MARA (kini Universiti Teknologi MARA ) pada 1982, namun mengambil keputusan menamatkan khidmatnya untuk mengabdikan dirinya dalam dunia lukisan.

Ternyata caturan hidupnya tidak salah, anugerah demi anugerah diterima.

Antaranya, Anugerah Penggerak Budaya dan Warisan sempena Konvensyen Dunia Melayu Dunia Islam (DMDI) ke-14 di Banda Hilir, Melaka.

Sehingga ke hari ini, beliau telah menghasilkan ratusan karya bukti kecintaannya dalam sejarah dan identiti Melayu.

Sebagai seniman yang bergerak dengan bas pamerannya dan tidak terikat dengan mana-mana organisasi beliau mahu terus bebas dalam menghasilkan karya dan pemikirannya mengenai Melayu.

Bagi Pak Mail, Melayu itu adalah alam pemikiran kepimpinan untuk memerintah atau dalam erti kata lain apa-apa yang dilakukan akan jadi ikutan orang lain.

Namun kehebatan Melayu tiada boleh ditukar ganti ibarat ular menyusur akar tidak akan hilang bisanya.

Author

Tun Puteh Wanti

View all posts

View all posts


KPM akan teliti garis panduan pemilihan penceramah di sekolah

PUTRAJAYA: Kementerian Pendidikan (KPM) akan memperincikan garis panduan berkaitan pemilihan penceramah untuk program di sekolah termasuk ceramah motivasi, kata Menteri Kanan Pendidikan Datuk Dr Radzi Jidin.

Bercakap kepada media selepas menghadiri Majlis Transformasi Pendidikan: Infrastruktur Pendidikan yang Selamat dan Kondusif di sini hari ini, Radzi berkata antara perkara yang akan diperhalusi adalah berkaitan kebebasan pihak sekolah memilih sendiri penceramah luar.

“Berkaitan dengan (program) motivasi di sekolah, kenapa kita tak bagi sekolah autonomi dalam perkara tertentu. Kalau kita tak pantau, ada lebih 10,000 sekolah dan kita akan dapati nanti macam-macam pendekatan digunakan sekolah untuk program motivasi.

“Kalau kita perincikan semua benda nanti, kata semua kementerian nak kawal, kenapa tak bagi autonomi kepada sekolah? Inilah cabaran yang kita hadapi,” katanya mengulas mengenai kes amang seksual yang dilaporkan baru-baru ini membabitkan seorang penceramah bebas yang juga bertaraf selebriti.

Selebriti lelaki itu yang telah ditahan polis Khamis lepas di Selangor, dipercayai berkenalan dengan mangsa dalam program motivasi di sekolah. Sehingga kini, terdapat enam laporan polis telah dibuat terhadap penceramah bebas yang direman enam hari sehingga 14 Sept ini.

Radzi berkata sehingga garis panduan khusus dibangunkan kelak, garis panduan dan pekeliling sedia ada akan terus dikuatkuasakan dan terpakai.

“Sekarang ini garis panduan sedia ada terpakai sehingga kita membuat garis panduan atau pekeliling yang berikutnya dan dalam isu ini, kita mahu capai keseimbangan yang sebenar dalam setiap perkara ini dan kita perlu melakukan penelitian terlebih dahulu sebelum kita putuskan sesuatu,” katanya.

Radzi berkata KPM memandang serius isu berkenaan dan dalam masa yang sama mahu memastikan sekolah merupakan tempat yang selamat untuk pelajar.

“Sekolah semua berniat baik, ingin dapatkan penceramah-penceramah dari pelbagai konteks untuk beri motivasi kepada murid-murid ini tapi kadang-kadang berlaku kes tertentu seperti yang dibangkitkan,” katanya. – BERNAMA


Jangan ada legasi LGE dalam kerajaan BN-PH – Lokman Adam

KUALA LUMPUR: Parti UMNO komponen terbesar Barisan Nasional (BN) perlu menjadi pengimbang dalam menentukan hala tuju pembentukan kerajaan campuran agar tidak memberi implikasi kepada negara.

Dacing sebagai logo parti memberi maksud di mana keseimbangan dengan tidak mengenepikan suara rakyat, suara akar umbi, suara parti yang dipilih untuk kongsi kuasa.

Bekas Ahli Majlis Kerja Tertinggi UMNO, Datuk Lokman Noor Adam berkata, belajar dari sejarah, gabungan dengan Pakatan Harapan (PH) janganlah ada wajah sensitif rakyat seperti Lim Guan Eng atau legasinya.

“Jika hendak gabung dengan PH letaklah syarat pertama, UMNO BN jadi pengimbang kerajaan dan keduanya, sebagai ‘check and balance’ boleh beri kritikan bukan ‘yes man’.

“Saya yakin UMNO BN sebagai sebuah parti besar boleh jinakkan kawan-kawan DAP.

“Wajah yang boleh gantikan legasi Lim Guan Eng yang masih ada kes mahkamah adalah Anthony Loke yang lebih terbuka dan tidak rasis supaya menghormati perkara 153,” katanya dalam satu kenyataan.

Tambah beliau, ketika ini UMNO BN tiada pilihan perlu gabungan dengan PH sebab jika bersama Perikatan Nasional (PN), sudah ada rekod khianat dan tidak tunai janji.

“Tan Sri Muhyiddin Yassin janji macam-macam tetapi lepas beri sokongan kepada PN dahulu, kerusi Timbalan Menteri pun tak diberi kepada UMNO BN, jawatan penting semua diberi kepada Bersatu dan PAS sahaja sehingga UMNO BN tiada kuasa untuk bersuara dalam Kabinet.

“Beliau juga ada rekod pengkhianat tikam belakang, jadi secara peribadi saya tidak izinkan parti saya bersekongkol dengan PN, PAS juga jangan cakap seolah-olah dia bersih, ada rekod dia pun beri rasuah.

“Bukan kita tak tahu kita tahu itu sebab PN pukul bersih pastikan kemenangan calon-calonnya,” katanya.

Author

Tun Puteh Wanti

View all posts

View all posts


MIMOS bangunkan motosikal RE-EV pertama Malaysia bersama Modenas, UniMAP

KUALA LUMPUR: MIMOS Berhad telah membangunkan motosikal Range Extended Electric Vehicle (RE-EV) yang pertama di Malaysia dengan kerjasama Motosikal dan Enjin Nasional Sdn Bhd (Modenas) dan Universiti Malaysia Perlis (UniMAP).

MIMOS, dalam kenyataan pada Rabu, memaklumkan projek RE-EV adalah melalui program High Value-Added and Complex Product Development Programme (HVA), inisiatif kerajaan untuk meningkatkan keupayaan dan kecekapan sektor pembuatan dalam membangunkan produk bernilai tambah tinggi serta kompleks.

Projek RE-EV yang mengambil masa selama dua tahun itu disepadukan dengan genset enjin pembakaran dalaman (ICE) untuk memberi pengecasan tambahan kepada bateri yang boleh memanjangkan jarak perjalanan.

“Jika dibandingkan dengan EV hibrid di mana kedua-dua ICE dan motor elektrik dijadikan sistem drivetrain, RE-EV pula ialah sebuah sistem yang lebih ringkas, di mana ia tidak memerlukan rantai pemacu untuk memutar roda.

“Ini akan mengurangkan kerisauan penunggang ketika memandu jarak jauh kerana genset akan diaktifkan apabila tenaga bateri sedia ada menurun di bawah ambang tertentu,” menurut kenyataan itu.

Motosikal RE-EV yang disempurnakan bulan lepas itu dibangunkan dengan penggunaan bateri boleh ditanggalkan yang juga boleh disokong dengan pertukaran bateri.

Sementara itu, Presiden dan Ketua Pegawai Eksekutif MIMOS, Dr Iskandar Samad berkata geran kerajaan seperti HVA terbukti mampu membantu industri dalam menjalankan penyelidikan dan pembangunan untuk meningkatkan pengkomersialan dalam sektor ekonomi bernilai tinggi, terutamanya untuk perusahaan Malaysia dengan menawarkan banyak peluang ekonomi.

“Pembangunan motosikal RE-EV ini diharapkan dapat menjadi pendorong utama industri kenderaan dua roda bukan sahaja di pasaran domestik, malah pasaran serantau.” katanya.

Selain motosikal RE-EV, MIMOS juga telah menyempurnakan dua lagi projek di bawah geran HVA iaitu Application Specific Integrated Circuit (ASIC) dengan kerjasama Oppstar Technology Sdn Bhd dan Asset Optimisation Leveraging on IIOT Technologies for O&G Industry dengan kerjasama Neu Zenith Sdn Bhd yang berjaya disiapkan pada April 2021.

ASIC ialah sebuah projek mereka bentuk harta intelek (IP) dengan klasifikasi kecerdasan buatan (AI) bagi membantu pemain industri semikonduktor dengan menyediakan IP ASIC yang boleh disepadukan ke dalam set cip AI semikonduktor mereka dan menyediakan klasifikasi AI pada cip data raya.

Projek IIOT Technologies for O&G Industry pula, MIMOS membangunkan Sistem Pemerolehan Data berasaskan IOT Tanpa Wayar untuk Persekitaran Kasar (iDASH) untuk mengukur pelbagai parameter seperti getaran, akustik dan suhu dalam persekitaran yang kasar seperti minyak dan gas.

Menurut kenyataan itu, MIMOS komited untuk menyokong dan bekerjasama dengan pemain industri dalam menjayakan projek bagi memacu industri dan perniagaan Malaysia ke arah automasi dan pendigitalan bagi membantu menyumbang kepada pertumbuhan ekonomi negara selain memperkasakan industri. – BERNAMA


Jalan lama ‘muncul’ semula di Tasik Timah Tasoh

CYBERJAYA: Cuaca panas yang melanda ketika ini sehingga air surut membuatkan jalan lama yang tenggelam hampir 30 tahun akibat pembinaan Empangan Tasik Timah Tasoh di Perlis ‘muncul’ kembali.

Fenomena yang jarang berlaku itu menarik tumpuan orang ramai khususnya mereka yang seringkali memancing di tasik berkenaan.

Seorang penduduk, Mohd Fazli Osman, 38, berkata, kawasan tersebut menjadi tumpuan orang ramai untuk melihat sendiri jalan lama sejauh kira-kira satu kilometer itu.

Katanya, jalan terbabit masih dalam keadaan baik dan ada yang mengambil kesempatan berjalan serta merakamkan gambar panorama indah itu.

“Saya selalu datang ke sini dan sudah biasa kerana perkara sama pernah terjadi pada tahun 2020. Betul-betul surut adalah pada tahun 2016 sampai nampak darat, jadi saya sudah tengok tiga kali fenomena ini.

“Tapi memang ramai orang ramai yang datang dan terkejut dengan keadaan ini kerana tidak biasa.

“Pada tahun 2016 memang nampak darat dan kampung yang lama di kawasan ini. Dasar tasik ini memang asal kawasan kampung dan ditenggelamkan bagi mewujudkan sebuah empangan seperti yang ada seperti hari ini,” katanya seperti dilapor Sinar Harian.

Tambah Mohd Fazli, masjid, rumah, sekolah dan tanah perkuburan di kampung berkenaan turut ditenggelamkan bagi menyiapkan empangan tersebut bermula pada tahun 1987 dan siap sepenuhnya pada 1992.

Sementara itu, bagi Mohd Ajmal Azlan Shah, 29, yang bekerja di Felcra Lubuk Sireh menjelaskan, maklum dengan sejarah pembinaan Tasik Timah Tasoh yang menelan belanja RM77 juta itu apabila hampir 400 peserta dari kampung di kawasan tasik itu dipindahkan ke Felcra Lubuk Sireh.

“Saya terkejut baru-baru ini apabila lalu di kawasan ini nampak jalan lama timbul. Saya tidak pernah tengok keadaan ini kerana sebelum ini selalu datang memancing dan kawasan sekitar dipenuhi air,” ujarnya.

Berdasarkan rekod, Empangan Timah Tasoh dibina di bawah peruntukan Projek Pembangunan Pertanian Bersepadu Malaysia (IADP) bagi bekalan air domestik atau perindustrian termasuk memenuhi keperluan pengairan 2,466 hektar tanah sawah penanaman padi dua kali setahun di kawasan utara dan tengah Perlis.

Kawasan berkeluasan 20 kilometer persegi itu mampu menakung air sebanyak 40 juta meter padu dan berfungsi sebagai sumber bekalan air domestik, pertanian serta kawalan banjir.

Author

Diyana Rahip

View all posts

View all posts


Isu guru tular: Ismail Sabri harap keputusan menang-menang dicapai

BERA: Perdana Menteri, Datuk Seri Ismail Sabri Yaakob berharap situasi menang-menang dapat dicapai dalam isu melibatkan guru Mohd Fadli Mohamed Salleh dengan Kementerian Pendidikan, yang tular di media sosial Facebook sejak semalam.

Beliau berkata dimaklumkan mengenai kejadian itu pada pagi tadi dan telah berhubung dengan Ketua Pengarah Pendidikan, Datuk Pkhairuddin Ghazali pada petang ini, bagi mendapatkan penjelasan berhubung kejadian tersebut.

Jawatankuasa disiplin kementerian juga, menurut Ismail Sabri akan bersidang esok, berhubung isu tersebut,  yang akan dipengerusikan oleh Ketua Setiausaha Kementerian Pendidikan Datuk Yusran Shah Mohd Yusof.

“Surat tunjuk sebab adalah perkara biasa dalam jabatan kerajaan, namun saya berharap keputusan positif akan dicapai pada mesyuarat esok. Insya-Allah apa yang digambarkan dalam surat itu atau di media sosial seperti akan dipecat, diturunkan pangkat dan sebagainya tidak akan berlaku.

“Pihak kementerian tidak boleh melepaskan kakitangan yang mengeluarkan komen (di media sosial) namun dalam masa sama, hukuman yang terlalu keras kepada pegawai dan kakitangan juga tidak wajar, selain pegawai dan kakitangan juga perlu menghormati kementerian,” katanya.

Ismail Sabri berkata demikian kepada pemberita selepas menghadiri Program Moh Ngeteh Bersama Masyarakat India Parlimen Bera di Dewan Kompleks UMNO Bera di sini hari ini.

Beliau juga berpandangan kementerian dalam menjaga integriti mereka, juga perlu mendengar pandangan bukan hanya daripada guru, tetapi juga masyarakat dan berdasarkan reaksi yang diterima selepas isu tersebut tular, ramai yang memberikan maklum balas negatif.

Semalam, Mohd Fadli guru Matematik di sebuah sekolah rendah di Gombak menerusi Facebooknya mendakwa beliau akan dikenakan tindakan dibuang kerja atau diturunkan pangkat kerana menyuarakan pandangan mengenai silibus pembelajaran yang menurutnya terlalu tinggi dan tidak sesuai.

Beliau turut menyatakan bilangan murid di dalam kelas terlalu ramai selain subjek pembelajaran yang banyak serta isu beg berat yang katanya boleh memudaratkan kesihatan murid.

Bagaimanapun menurut surat yang dimuat naik guru berkenaan, Mohd Fadli diberikan tempoh 21 hari daripada tarikh penerimaan surat itu untuk mengemukakan representasi kepada Pengerusi Lembaga Tatatertib Perkhidmatan Pendidikan untuk membela diri.

Hari ini, Menteri Kanan Pendidikan Datuk Dr Radzi Jidin dilaporkan menyatakan kesediaan untuk berjumpa guru tersebut menerusi hantaran di akaun Facebook beliau. Mohd Fadli juga menerusi status terbarunya di akaun media sosial menyatakan akan berjumpa Radzi pada suatu hari nanti. – BERNAMA


APAD batal lesen pengendali syarikat lori sebabkan kematian 6 beranak di Segamat

JOHOR BAHRU: Lesen pengendali syarikat lori yang menjadi punca kemalangan meragut nyawa enam beranak di Kilometer 5, Jalan Segamat-Kuantan, Segamat, 1 September lalu dibatalkan serta-merta.

Agensi Pengangkutan Awam Darat (APAD) membatalkan Lesen Pengendali Syarikat Sepadu Ikhlas Sdn Bhd. susulan siasatan mendapati syarikat berkenaan tidak mematuhi keperluan syarat berkanun lesen yang telah ditetapkan.

“Pembatalan lesen berkenaan atas kesalahan gagal mematuhi syarat berkanun lesen Akta Pengangkutan Awam Darat 2010 (Akta 715) dan pemanduan secara berbahaya.

“Kedua, gagal mematuhi syarat lesen keperluan keselamatan seperti mana senarai di bawah pemeriksaan dan audit keselamatan Jabatan Pengangkutan Jalan (JPJ),” katanya dalam satu kenyataan hari ini.

APAD berkata, hasil siasatan turut mendapati, ketika kemalangan berlaku, lesen kenderaan bermotor (LKM) bagi kenderaan lori sudah tamat tempoh.

Mengulas lanjut, APAD berkata, pihaknya turut mendapati syarikat berkenaan juga mempunyai rekod saman lampau yang tinggi.

“Selepas pembatalan tersebut, sebarang transaksi berhubung Lesen Pengendali bagi syarikat berkenaan tidak dibenarkan.

“Kementerian Pengangkutan menegaskan tidak akan berkompromi terhadap mana-mana kesalahan pemanduan kenderaan pengangkutan awam darat secara berbahaya yang membabitkan kemalangan dan mengancam keselamatan pengguna jalan raya,” ujarnya.

APAD turut mengingatkan mana-mana pengendali berlesen untuk memantau prestasi pemandu kenderaan masing-masing dan memastikan aspek keselamatan dan kebajikan pemandu terjaga setiap masa.

Dalam kejadian pada pukul 6.37 petang, 1 September lalu, enam sekeluarga yang maut dalam kemalangan itu ialah pasangan suami isteri Amir Ruddin Ismail, 46, dan Norahimah Noor Muhammad, 43.

Selain itu, empat anak pasangan itu, Fatimatulzahrah, 17, Seri Khadijah Aqilah, 13, Rufaidatul Asyariyah, 10, dan Muhammad Assyakrawi, 5, turut terkorban.

Kemalangan berlaku setelah kereta Perodua Alza yang mereka naiki bertembung dengan sebuah lori.

Selain lori dan Perodua Alza, tiga kenderaan lain turut terlibat dalam nahas itu, iaitu sebuah Honda HRV, sebuah Proton Wira dan sebuah Perodua Bezza. – Kosmo!

Author

Media Variasi

View all posts

View all posts


Kecoh di KLIA: Semua menteri ada pas VIP – Menteri Pengangkutan

SEREMBAN: Setiap Ahli Jemaah Menteri mempunyai pas khas (VIP) untuk memasuki setiap ruang di Lapangan Terbang Antarabangsa Kuala Lumpur (KLIA).

Menteri Pengangkutan, Anthony Loke Siew Fook berkata, mereka boleh mengakses kawasan berkenaan meskipun tidak menaiki mana-mana penerbangan.

Mengulas insiden kekecohan membabitkan seorang menteri baru-baru ini katanya, siasatan mendapati menteri berkenaan memasuki kawasan KLIA dengan diringi oleh polis bantuan dan anggota keselamatan Malaysia Airports Holdings Berhad (MAHB).

“Semasa beliau berada di KLIA itu memang diiringi oleh polis bantuan dan anggota keselamatan MAHB. Dari segi isu pas keselamatan, itu tak jadi isu, sebenarnya setiap menteri ada pas VIP untuk masuk ke lapangan terbang walaupun kadangkala kita bukan mengambil penerbangan.

“Semalam pun saya berada di lapangan terbang, bukan saya mengambil penerbangan, tetapi saya lancarkan satu penerbangan, jadi saya masuk ke kawasan larangan seperti departure hall dan sebagainya.

“Bagi saya isu pas tak timbul, dia memang layak untuk masuk ke kawasan larangan, jadi apa yang berlaku saya tidak pasti sebab saya tidak ada di sana dan tidak ada rakaman CCTV dan sebagainya.

“Mengikut laporan MAHB, beliau diiringi oleh anggota keselamatan di lapangan terbang semasa tempoh beliau berada di lapangan terbang dan apabila beliau keluar, diiringi juga anggota keselamatan,” katanya.

Beliau berkata demikian selepas mempengerusikan Mesyuarat Jawatankuasa Negeri DAP di Ibu Pejabat DAP Negeri Sembilan pada Sabtu.

Terdahulu, seorang menteri didakwa menceroboh Balai Ketibaan Antarabangsa KLIA bagi membebaskan seorang pelawat warga China yang ditahan Jabatan Imigresen.

Kejadian itu turut tular di media sosial apabila menteri terbabit dikatakan masuk ke ruangan itu tanpa memohon pas keselamatan.

Mengulas lanjut, Anthony berkata, siasatan lanjut berhubung insiden itu akan dilakukan oleh Kementerian Dalam Negeri (KDN) dan akan dibincangkan di peringkat jemaah menteri.

Author

Media Variasi

View all posts

View all posts


Langgar pokok kelapa sawit, pemandu Myvi maut

BAHAU: Seorang lelaki maut akibat kereta Myvi yang dinaikinya terbabas dan melanggar sebatang pokok kelapa sawit di Jalan Keratong – Bahau.

Jabatan Bomba dan Penyelamat Malaysia (JBPM) berkata, JBPM Pahang dimaklumkan berhubung kejadian kemalangan tersebut pada jam 7.25 pagi pada Ahad.

Menurutnya, bantuan digerakkan ke lokasi kejadian dengan anggota seramai 15 orang serta satu jentera FRT dan satu jentera LFRT dari Balai Bomba dan Penyelamat (BBP) Muafzam Shah dan BBP Seri Jempol.

“Menurut Pegawai Operasi, PBK II KUP Zahri Zainal, Pasukan Bomba daripada BBP Seri Jempol telah tiba terlebih dahulu di lokasi. Terdapat seorang mangsa lelaki dewasa berusia 22 tahun telah tersepit di dalam kereta Myvi tersebut.

“Anggota Bomba BBP Seri Jempol bertindak menggunakan peralatan menyelamat bagi mengeluarkan mangsa yang tersepit.

“Namun, mangsa telah disahkan meninggal dunia oleh pihak Kementerian Kesihatan Malaysia (KKM) dan kemudiannya menyerahkan kepada pihak Polis Diraja Malaysia (PDRM) untuk tindakan selanjutnya,” katanya dalam satu kenyataan menerusi Facebook.

Author

Faridah Amiratul

View all posts

View all posts


UTP kekal universiti swasta nombor satu Malaysia

KUALA LUMPUR: Universiti Teknologi Petronas (UTP) mencipta satu lagi kejayaan apabila melonjak kepada band 401-500 daripada band terdahulu 501-600 dalam Time Higher Education (THE) World University Rangkings 2023.

Melalui kejayaan itu, UTP mengekalkan kedudukan di tempat pertama universiti swasta terbaik di Malaysia dan tempat kedua bagi keseluruhan universiti di negara ini di samping keenam dalam kalangan universiti ASEAN.

Berdasarkan penarafan terkini, UTP telah mencatatkan peningkatan markah yang ketara.

“Pengiktirafan daripada THE adalah satu pencapaian yang membanggakan dan kami akan terus berusaha untuk meningkatkan kedudukan,” kata Naib Canselor UTP Prof Dr Mohamed Ibrahim Abdul Mutalib dalam kenyataan.

Beliau berkata penarafan itu adalah sokongan terhadap reputasi UTP sebagai institusi penyelidikan dan pendidikan terkemuka dunia.

“Kejayaan ini mencerminkan komitmen kami untuk memupuk penyelidikan bertaraf dunia, persekitaran pembelajaran dan pengalaman pelajar menyokong matlamat kami untuk menjadi institusi terkemuka yang mampan,” katanya.

Mohamed Ibrahim berkata UTP amat menghargai sokongan tidak berbelah bahagi Petronas dan rakan kongsi universiti terhadap pencapaian tersebut.

“Kami juga ingin merakamkan penghargaan kepada semua kakitangan dan pelajar atas dedikasi dan komitmen mereka. Kami sentiasa komited untuk menyampaikan kecemerlangan dalam bidang akademik dan penyelidikan melalui kerjasama strategik dengan rakan kongsi di seluruh dunia, khususnya dalam bidang berkepentingan bersama,” katanya.

Beliau juga berkata UTP akan terus menyokong aktiviti peralihan tenaga Petronas untuk menuju ke arah sifar bersih pelepasan karbon (NZCE) menjelang 2050 sebagai sebahagian daripada aspirasi universiti ke arah keunggulan global.

“Kami juga akan meneruskan usaha untuk memberikan sokongan terbaik dalam memudahkan pengalaman pembelajaran pelajar dan menghasilkan graduan berkualiti tinggi serta bersedia pada peringkat global,” katanya. – BERNAMA


KPDNHEP Selangor rampas minyak masak bersubsidi bernilai hampir RM5,000 di Sepang

PUTRAJAYA: Kementerian Perdagangan Dalam Negeri dan Hal Ehwal Pengguna (KPDNHEP) Selangor merampas 1,944 kilogram minyak masak bersubsidi bernilai RM4,860 dalam serbuan di sebuah pasar raya di Kota Warisan, Sepang, Jumaat lepas.

Pengarah Penguat kuasa KPDNHEP Azman Adam berkata dalam serbuan kira-kira pukul 10 pagi itu, pihaknya turut merampas beberapa resit berkaitan urus niaga minyak masak bersubsidi dari premis terbabit.

“Berdasarkan aduan orang awam, premis ini disyaki menyorok minyak masak bersubsidi peket  daripada dijual kepada pelanggan serta wujud perlakuan tidak beretika iaitu penjualan bersyarat dan menyimpan sejumlah minyak masak bersubsidi di stor premis itu,” katanya dalam kenyataan di sini hari ini.

Azman berkata berdasarkan aduan, premis terbabit menetapkan syarat agar pembeli membeli barangan keperluan lain bagi membolehkan pembelian minyak masak bersubsidi.

Katanya, premis terbabit telah dikenakan tindakan di bawah Seksyen 19, Akta Kawalan Bekalan (AKB) 1961 atas kesalahan meletakkan syarat-syarat yang menyalahi undang-undang semasa menjual barang kawalan.

Beliau berkata premis terbabit juga gagal menyerahkan dokumen deklarasi maklumat berhubung keberadaan sebenar bekalan minyak masak bersubsidi kepada pihak penguatkuasa.

Katanya, premis itu akan disiasat di bawah AKB 1961 berdasarkan Seksyen 16A (1)(b) atas keengganan menjual barangan berjadual dalam milikannya dengan kuantiti yang munasabah kepada pelanggan dalam urusan perniagaan serta Peraturan 13 (1) dan (2) Peraturan-Peraturan Kawalan Bekalan 1974 berkaitan penyelenggaraan buku stok bagi barangan berjadual oleh pemborong dan peruncit.

Jika sabit kesalahan di bawah Seksyen 22 (1) AKB 1961, Azman berkata penjual boleh didenda tidak melebihi RM1 juta bagi orang perseorangan atau penjara tidak melebihi tiga tahun atau kedua-duanya sekali.

“Tindakan tegas tanpa kompromi dalam penguatkuasaan akan dikenakan bagi membanteras sindiket penyelewengan barang kawalan dan subsidi demi kepentingan pengguna,” katanya.

Katanya, pengguna disarankan menyalurkan maklumat berkaitan perlakuan penyelewengan barangan subsidi melalui saluran rasmi seperti WhatsApp  019-2794317 dan 019-848 8000, portal eaduan.kpdnhep.gov.my, talian 1-800-886-800, portal e-aduan@kpdnhep.gov.my, aplikasi Ez ADU dan Pusat Arahan Penguatkuasaan (ECC) 03-8882 6088. – BERNAMA


Penipuan dalam talian: Mangsakah yang sering cuai?

KUALA LUMPUR: Mungkin ramai yang menggunakan bayaran dalam talian ketika berurus niaga, memudahkan, namun membuka risiko untuk jenayah siber termasuk penipuan jualan.

Pada tahun 2022, Jabatan Siasatan Jenayah Komersial (JSJK), Polis Diraja Malaysia (PDRM) melaporkan sebanyak 9,258 kes yang dikaitkan dengan penipuan jualan dalam talian, melibatkan mangsa dari kumpulan umur 15 hingga 61 tahun ke atas.

Modus Operandi (MO) yang sering dikaitkan dengan jualan dalam talian, melibatkan ‘penyangak’ siber memikat mangsa dengan menawarkan harga yang lebih murah berbanding nilai pasaran. Mangsa kemudiannya dipaksa membuat bayaran segera ke akaun bank dan berakhir dengan mangsa hanya menyedari ditipu apabila tidak dapat lagi menghubungi pihak yang mendakwa sebagai penjual barangan.

Bekas pegawai bank HSBC, Hemalatha Saravanan berkongsi pengalaman pahit beliau menjadi mangsa penyangak siber tahun lepas (2022) apabila memilih perkhidmatan pembersihan daripada iklan di media sosial Facebook. Iklan berkenaan menawarkan harga RM30 sejam.

Menurut Hemalatha, apa yang berlaku sebaik sahaja menekan pautan Facebook, dia dihubungkan kepada seseorang bernama ‘Mr Roy’ di WhatsApp. Dia diminta membuat separuh bayaran daripada jumlah yang ditentukan untuk membuat tempahan.

“Mr Roy kongsi satu pautan dan minta saya muat turun dengan syarat untuk terima cookies. Saya kemudian dihubungkan dengan perbankan dalam talian saya tapi saya tak terima sebarang kata laluan satu kali bank (OTP) apabila saya cuba buat pindahan bayaran.

“Telefon bimbit saya hang selepas itu selama 45 minit dan baki wang saya dalam akaun bank termasuk wang e-Wallet sebanyak RM80 lenyap,” katanya.

Hemalatha juga berkata, dia tidak sempat untuk memeriksa sama ada tawaran khidmat pembersihan itu tulen sebelum membuat bayaran kerana ‘Mr Roy’ terus menekannya supaya ikut semua arahan dia untuk memastikan tempahan berjaya.

Sering menjadi perbahasan sama ada mangsa penipuan dalam talian perlu dipersalahkan kerana kecuaian mereka atau pun pihak bank yang bersalah kerana gagal melidungi akaun pelanggan.

Dalam kes ini, pakar Cybersecurity, Fong Choong Fook dari LGMS Bhd berkata, mangsa penipuan dalam talian perlu dipersalahkan kerana kecuaian mereka dan kerana percaya sangat dengan orang asing dalam talian.

“Penipuan perbankan elektronik e-banking semakin menjadi biasa kerana penipu dengan mudah boleh menggodam telefon Android dan mempunyai akses kepada maklumat peribadi mangsa menerusi fail Android Package Kit (APK),” katanya.

Sebaik sahaja telefon mangsa digodam, katanya penipu akan menerima kata laluan satu kali bank (OTP) untuk memindahkan keluar wang mangsa.

“Ini berlaku kerana mangsa memasang aplikasi yang tidak dibenar, yang dihantar oleh penipu.

“Semua bank perlu tidak lagi menggunakan hantaran OTP, sebaliknya melaksanakan kelulusan permohonan dan dalam hal ini, sudah ada bank yang melaksanakannya, ” jelasnya.

Menurut beliau lagi, kebanyakan bank bertauliah sedang berusaha untuk melindungi akaun orang awam termasuk menghantar nota peringatan menerusi emel,  mesej teks dan meletakkan peringatan penipuan di laman sesawang masing-masing.

Akhbar tempatan melaporkan pada awal tahun ini, PDRM menumpaskan satu sindiket penipuan jual beli barang kemas dalam talian dengan menahan empat individu, menerusi dua serbuan di Kuala Lumpur dan Selangor. Antara barang dirampas enam buah telefon bimbit, dua kad bank dan tujuh salinan perbualan dari aplikasi WhatsApp untuk kegiatan penipuan mereka.

Menurut Seksyen 420 Kanun Keseksaan, “Barang siapa menipu dan dengan jalan demikian itu mendorong secara tidak jujur orang yang terpedaya, sama ada atau tidak perdayaan yang diamalkan itu ialah dorongan tunggal atau utama, supaya menyerahkan apa-apa harta kepada mana-mana orang, atau supaya membuat, mengubah, atau membinasakan kesemua atau apa-apa bahagian sesuatu cagaran berharga, atau apa-apa yang bertandatangan atau bermeteri, dan yang boleh dijadikan suatu cagaran berharga, hendaklah dihukum dengan pemenjaraan selama tempoh tidak kurang dari satu tahun dan tidak lebih dari 10 tahun dan dengan sebat, dan hendaklah juga didenda.”

Peguam Muhammad Akram Abdul Aziz memberi pandangan bahawa bergantung kepada keadaan yang menentukan sama ada bank bertanggungjawab terhadap jenayah penipuan dalam talian, meskipun secara umumnya, undang-undang Malaysia selalunya berpihak kepada bank.

“Ini boleh dilihat dalam kes melibatkan bank dan pelanggannya, Lee Cheong Chee v HSBC Bank Malaysia Berhad pada tahun 2021. Kes ini melibatkan pelanggan menggunakan kad kreditnya untuk beberapa urus niaga dengan pihak ketiga dan pihak ketiga didakwa penipu,” katanya.

Menurut beliau lagi, pelanggan bank berkenaan mengambil tindakan undang-undang di Mahkamah Tinggi Kuala Lumpur, dengan menyatakan bahawa bank sepatutnya mengambil langkah untuk memastikan beliau dilindungi daripada ditipu.

“Mahkamah Tinggi membuat keputusan bahawa bank tidak bertanggungjawab memandangkan bank melaksanakan beberapa langkah keselamatan sebelum membenarkan urus niaga monetari menerusi dalam talian sepertimana terma kontrak yang dipersetujui antara bank dan pelanggan, melindungi bank daripada dipertanggungjawabkan dalam keadaan seperti itu,” kata Muhammad Akram.

Beliau menambah, lazimnya setiap bank mempunyai terma dan syarat mereka sendiri apabila melibatkan penggunaan khidmat dalam talian dan atau aplikasi yang disediakan mereka.

“Terma dan syarat ini mengikat pengguna aplikasi dan khidmat dan pada kebanyakan masa, pengguna bertanggungjawab memastikan urus niaga dalam talian diluluskan dan disahkan oleh mereka sebelum dipindahkan kepada pihak ketiga, ” jelasnya.

Muhammad Akram juga menyebut bahawa orang awam dan bank perlu memainkan peranan masing-masing untuk mengelakkan daripada ditipu.

Apabila ditanya sama ada bank perlu meningkatkan sekuriti mereka, beliau berkata, kebanyakan kes penipuan dalam talian yang dikendalikannya berpunca daripada kesilapan mangsa.

“Ada bank memang perlu tingkatkan sekuriti terutamanya dari segi perlindungan data pelanggan sebab bukan sekali dua kita dengar kes di mana bank sendiri kena godam sampai menjejaskan data para pelanggan.

“Tapi realitinya tidak semudah itu dan kalau letak sistem sekuriti berteknologi tinggi pun, jika pelanggan masih lagi mudah terpedaya dengan penipu atau scammers, mereka masih berdepan risiko hilang duit,” katanya.

Meskipun masih terdapat banyak cabaran untuk menyesuaikan diri dengan dunia digital, rakyat Malaysia boleh dikatakan mencuba yang terbaik untuk memastikan diri mereka tidak ketinggalan.

Bercakap kepada Bernama, bekas penjawat awam, Tangai Raju, 73, berkata, banyak perkara didigitalkan untuk kemudahan semua orang tetapi ia menyumbang kepada masalah lebih besar.

Notis penting daripada bank malahan bil dihantar menerusi emel atau dimaklumkan melalui panggilan telefon. Tiada lagi surat bercetak.

“Kaedah ini menguntungkan penipu dan mereka dengan mudah menyasarkan mangsa dengan menyamar sebagai pegawai untuk menipu duit mangsa,” katanya.

Sementara itu, Baharin Jaafar, 52, yang bertugas sebagai pengawal keselamatan di Klinik Kesihatan Sri Rampai berpendapat, langkah menuju kepada dunia digital bertujuan mengurangkan kes rasuah.

“Lebih mudah dan pantas membuat bayaran tanpa menggunakan wang tunai kerana dengan bayaran wang tunai, duit mungkin hilang. Menerusi bayaran menggunakan kad, ia boleh dijejak dan wang masuk ke dalam akaun yang betul,” katanya. – BERNAMA


Piala AFF: Singapura pintas Malaysia selepas seri dengan Vietnam

KUALA LUMPUR: Juara edisi 2008 dan 2018, Vietnam berkongsi mata dengan Singapura apabila terikat tanpa jaringan pada aksi Kumpulan B, Piala Persekutuan Bolasepak ASEAN (AFF) 2022 di Stadium Jalan Besar, Singapura, malam tadi.

Keputusan tersebut menyaksikan skuad  Harimau Malaya tiada pilihan lain selain perlu mencatatkan kemenangan menentang Singapura pada aksi terakhir kumpulan di Stadium Nasional Bukit Jalil, Selasa ini, untuk layak ke separuh akhir.

Keputusan itu menyaksikan Singapura kini mengumpul tujuh mata dan merampas tempat kedua dari Malaysia yang turun ke tempat ketiga dengan enam mata manakala Vietnam yang memiliki kelebihan perbezaan jaringan kekal memimpin kumpulan dengan tujuh mata.

Biarpun mendominasi lebih 70 peratus penguasaan bola pada separuh masa pertama, jentera serangan Vietnam dilihat tumpul seterusnya gagal merobek kubu pertahanan tuan rumah, dengan percubaan terbaik mereka hadir pada minit ke-17 menerusi Vu Van Thanh namun dinafikan penjaga gol veteran tuan rumah, Hassan Sunny.

Singapura yang kadang-kala cuba menyelinap masuk ke kawasan Vietnam pula berpeluang menjaringkan gol namun sepakan kaki kiri dari luar kotak penalti oleh penyerang muda, Ilhan Fandi pula melambung tinggi pada minit ke-26.

Aksi hambar yang disajikan kedua-dua pasukan pada babak kedua pula menyaksikan Vietnam nyaris memecah kebuntuan namun sepakan padu oleh pemain tengah, Nguyen Hoang Duc, hanya singgah di tiang kanan gol pada minit ke-84 dan keputusan itu kekal sehingga perlawanan tamat.

Dalam satu lagi perlawanan Kumpulan B,  gol pada waktu kecederaan oleh Maung Lwin menyelamatkan Myanmar apabila berkongsi mata dengan Laos selepas terikat 2-2 di Stadium Thuwunna, Yangon.

Laos terlebih dahulu mengejutkan tuan rumah apabila tonggak tengah, Sukaphon Vongchiengkham membuka tirai jaringan pada minit ke-12 namun kedudukan itu hanya bertahan dua minit selepas  tuan rumah menyamakan kedudukan menerusi pemain tengah, Kyaw Min Oo.

Walau bagaimanapun, penyerang Ekkamai Ratxachak kembali meletakkan pelawat di depan seminit selepas separuh masa kedua bersambung sebelum mereka dikecewakan dengan jaringan minit akhir oleh Lwin.

Myanmar yang akan bertandang ke Stadium Nasional My Dinh, Hanoi, menentang Vietnam pada Selasa ini, kekal di tangga keempat dengan satu mata manakala Laos menutup kempen mereka di tangga tercorot, juga dengan satu mata. – BERNAMA


Pesara guru rugi lebih RM500,000 terpedaya panggilan ‘telefon scam’

IPOH: Seorang pesara guru wanita berputih mata apabila kerugian wang lebih RM500,000 gara-gara terpedaya dengan panggilan ‘telefon scam’ yang kononnya dari syarikat insurans.

Ketua Polis Perak, Datuk Seri Mohd Yusri Hassan Basri berkata, wanita berusia 59 tahun itu pada mulanya dikatakan mempunyai tuntutan insurans di sebuah hospital swasta sebelum panggilannya disambung kepada ‘pegawai polis’ untuk siasatan sumber kewangan yang ada dalam akaun wanita itu.

“Wanita itu diminta untuk membuat pindahan keseluruhan wang ke dalam satu akaun miliknya bagi tujuan siasatan sumber kewangan milik mangsa. Akibat cemas dan ketakutan, mangsa telah memberikan semua maklumat kad ATM bank milik mangsa kepada individu tersebut bagi tujuan siasatan,” katanya dalam satu kenyataan di sini hari ini.

Mohd Yusri berkata, mangsa kemudian menyedari wangnya sebanyak RM585,904.22 telah lesap semasa ingin mengeluarkan wang dari akaun banknya, mangsa menyedari telah ditipu syarikat insurans tersebut dan membuat laporan polis.

Justeru orang ramai diingatkan mengambil langkah berhati-hati bagi mengelak menjadi mangsa ‘telefon scam’ termasuk tidak melayan panggilan telefon atau mesej individu atau nombor telefon yang tidak dikenali .

“Guna aplikasi Whoscall, Truecaller dan sebagainya untuk mengetahui identiti pemanggil, jangan mudah panik dan cemas apabila menerima panggilan dari scammer.

“Agensi penguatkuasaan di Malaysia tidak akan menelefon untuk mengugut seraya memberi pilihan untuk “selesai di luar”, sentiasa membuat semakan dan pengesahan dengan jabatan atau agensi yang berkaitan,” katanya.

Orang ramai juga diminta memberitahu pasangan, rakan atau ahli keluarga tentang panggilan diterima bagi mendapatkan pandangan atau menghubungi hotline National Scam Response Centre 997 untuk laporan atau mendapatkan khidmat nasihat.

Jangan kongsi atau serah maklumat perbankan dalam apa jua keadaan jika diminta oleh orang yang tidak dikenali, katanya. – BERNAMA


Kedah tetap tidak bubar DUN sebelum Mac – MB

ALOR SETAR: Kedah kekal dengan pendirian untuk tidak membubarkan Dewan Undangan Negeri (DUN) sebelum Mac depan walaupun Perikatan Nasional (PN) berada dalam momentum terbaik berbuat demikian selepas memenangi 13 kerusi Parlimen di negeri itu pada Pilihan Raya Umum ke-15 (PRU15).

Menteri Besar Kedah, Datuk Seri Muhammad Sanusi Md Nor berkata, pembubaran DUN Kedah hanya akan dilakukan pada bila-bila masa selepas Mac tahun hadapan.

“Kita tidak mahu buat pilihan raya sekarang kerana banjir dijangka berlaku antara November hingga Mac, jadi selepas bulan Mac nanti, bila-bila sahaja pembubaran DUN boleh dilakukan. Kalau tidak dilakukan dalam tempoh itu, ia akan ‘luruh’ sendiri pada Julai tahun hadapan.

“Kita kena ambil kira semua aspek kerana peralihan monsun, banjir ini berakhir Mac dan selepas itu kita akan berpuasa, sambut Aidilfitri dan Aidiladha pula. Selain itu, saya kena berbincang dengan Kelantan dan Terengganu dahulu, buat sekali barulah ‘syok’ sikit,” katanya kepada pemberita di sini malam tadi.

Beliau berkata demikian ketika ditanya sama ada akan membubarkan DUN Kedah berikutan PN dalam momentum yang terbaik selepas memenangi 13 daripada 14 kerusi Parlimen yang diumumkan Suruhanjaya Pilihan Raya, semalam.

Terdahulu, Muhammad Sanusi yang juga Pengerusi PN Kedah menghadiri Majlis Kesyukuran PN bersama semua Ahli Parlimen PN yang baharu dipilih di Kedah yang turut disertai ribuan penyokong parti itu di Kompleks PAS, Kota Sarang Semut, dekat sini. – BERNAMA


Seorang lagi suspek ditahan berhubung kes MYAirline

KUALA LUMPUR: Seorang lagi suspek ditahan awal pagi tadi di rumahnya di Bangsar berhubung kes MYAirline Sdn Bhd (MYAirline).

Menurut Pengarah Jabatan Siasatan Jenayah Komersial (JSJK) Bukit Aman, Datuk Seri Ramli Mohamed Yoosuf, suspek lelaki itu dibawa ke Lokap Berpusat Jinjang, Kuala Lumpur untuk tahanan reman pada jam 10 pagi ini.

Sebelum ini, 15 individu memfailkan saman terhadap pengasas bersama MYAirline, ahli perniagaan, Datuk Allan Goh Hwan Hu, dan empat syarikat atas dakwaan gagal membuat bayaran balik berhubung pelaburan lebih RM8 juta.

Mereka yang menyaman berusia antara 58 hingga 74 tahun selaku plaintif pertama hingga ke-15 menamakan Hwan Hua, 57, yang juga Pengasas Bersama MYAirline, manakala I-Serve Online Mall Sdn Bhd (ISOM), Bright Moon Venture Plt (BMV), Qa Smart Partnership Plt (QAS) dan Trillion Cove Holdings Berhad (TCH) dinamakan sebagai defendan pertama hingga kelima.

Reman suspek utama tamat pada hari ini dan akan dibebaskan dengan jaminan polis.

Siasatan masih diteruskan dengan tumpuan semakan dokumen penting dalam transaksi perniagaan i-Serve.

Sementara itu, Hakim Mahkamah Tinggi, Adlin Abdul Majid, akan mendengar permohonan untuk membatalkan saman itu pada 22 November ini. – Berita Harian

Author

Media Variasi

View all posts

View all posts


SPRM siasat bekas PM, menantu isu salah guna kuasa kontrak kerajaan

CYBERJAYA: Suruhanjaya Pencegahan Rasuah Malaysia (SPRM) sedang menyiasat seorang bekas perdana menteri dan menantunya berhubung salah guna kuasa dalam kontrak kerajaan.

Berdasarkan sumber SPRM, siasatan berkenaan membabitkan pemberian kontrak bagi projek Sistem Imigresen Bersepadu Nasional (NIISe), lapor Berita Harian.

“SPRM sedang melihat proses pemberian kontrak itu diberikan dan kaitan syarikat berkenaan dengan mereka yang berkuasa pada masa itu,” katanya.

Turut dilaporkan terdapat maklumat berhubung NIISe, sebuah projek yang sedang dibangunkan untuk menggantikan mekanisme pendaftaran pekerja asing sedia ada oleh Jabatan Imigresen menjelang 2025.

Bagaimanapun, maklumat berkenaan mendapati projek terbabit bermasalah.

Semakan ke laman web jabatan itu menunjukkan ‘Pasukan Projek Khas NIISe’ dipertanggungjawabkan kepada seorang pegawai tadbir dan diplomatik, Ruslan Atan.

“SPRM mungkin akan memanggil anggota kanan pentadbiran terdahulu sebagai sebahagian daripada siasatannya,” kata sumber berkenaan.

Isnin lalu, New Straits Times melaporkan Ketua Pengarah Imigresen, Datuk Khairul Dzaimee Daud berkata, NIISe akan diperkenalkan dalam masa dua tahun dengan semua urusan berkaitan imigresen, termasuk yang kini diuruskan pihak luar seperti MyEG, kembali kepada jabatan itu.

Menurutnya, sistem baharu itu kini sedang dibangunkan oleh Iris Corporation Bhd.

Terdahulu, Ahli Majlis Tertinggi UMNO, Datuk Dr Mohd Puad Zarkashi menyatakan bahawa menantu bekas perdana menteri itu mungkin saudara yang tidak dinamakan seperti disebut Perdana Menteri, Datuk Seri Anwar Ibrahim ketika beliau berbicara mengenai kroni dan saudara yang dianugerahkan kontrak lumayan.

Menantu pemimpin itu juga dinamakan dalam laporan media sebelum ini sebagai antara seorang pemain utama dalam kontrak NIISe.

Beliau turut disebut secara meluas dalam Program Pengampunan 6P jabatan itu beberapa tahun lalu untuk mendaftarkan warga asing tanpa izin.

Author

Diyana Rahip

View all posts

View all posts


Isu madrasah bukan isu agama sebaliknya isu kepentingan awam – Peguam

KUALA LUMPUR: Seorang peguam pemerhati isu penderaan di madrasah tidak berdaftar berpendapat isu berkenaan telah disalah tafsir dan disalahkaitkan dengan sentimen agama.

Nizam Bashir dari firma Nizam Bashir & Associates mengulas sidang media yang diadakan oleh PERKID dan pihak premis yang menjalankan pusat pemulihan tidak diwartakan pada malam Khamis lalu.

Sidang media itu berhubung laporan MEDIA VARIASI mengenai dakwaan penderaan di premis berkenaan.

“Isu yang diketengahkan oleh MEDIA VARIASI adalah nasib seorang ibu yang ada hak menyelamatkan anaknya, isu madrasah yang tidak berdaftar, isu pusat pemulihan tidak diwartakan, isu pelanggaran hak asasi manusia, isu penderaan yang dirangkumkan sebagai isu kepentingan dan keselamatan awam.

“Apabila tiada kelulusan, siapa pantau apa-apa aktiviti dilakukan di dalam premis itu?

“Sebagai pertubuhan, sememangnya kena tengok perlembagaan pertubuhan bagi menjalankan aktiviti, tetapi bila berkaitan dengan agama, ia juga ada kaitan dengan bidang kuasa majlis agama negeri.

“Dari segi pemulihan dadah, ia di bawah badan lain, kalau tak diwartakan, tak boleh jalankan aktiviti juga. Jadi, bab agama tak boleh (beroperasi), bab pemulihan dadah pun tak boleh,” katanya kepada MEDIA VARIASI.

Jelasnya, undang-undang sedia ada diwujudkan bagi menetapkan keperluan premis untuk berdaftar untuk beroperasi.

“Kena warta, jadi kena ikutlah. Kenapa tak ikut? Setahu saya institusi agama dalam perkara tertentu juga terikat dengan undang-undang sivil.”

“Contoh yang paling mudah semua pihak mesti menepati Perlembagaan Persekutuan (khususnya apabila wujud pertembungan hak dengan pihak lain).

“Dalam hal ini kena tanya majlis agama negeri, kenapa majlis agama negeri tak siasat. Kenapa MEDIA VARIASI siasat?” katanya.

Jelasnya lagi, mengikut Enakmen Pengawalan Sekolah-sekolah Agama Islam 1988, sebuah sekolah agama menempatkan lebih 20 orang perlu daftar di Majlis Agama Islam Negeri masing-masing.

“Sebuah pusat pemulihan juga diwartakan di bawah Agensi Anti Dadah Kebangsaan (AADK) dan Kementerian Dalam Negeri (KDN).

“Seterusnya, sebuah rumah perlindungan perlu didaftarkan di bawah Jabatan Kebajikan Masyarakat (JKM), agensi lain terbabit dalam modul adalah Kementerian Kesihatan Malaysia (KKM), Jabatan Bomba dan Penyelamat Negeri (JBPM) dan Pihak Berkuasa Tempatan (PBT).

“Jika ia berdaftar di bawah Jabatan Pendaftaran Pertubuhan (RoS), ia mestilah mendapat kelulusan aktiviti apa yang dilakukan di bawahnya, modul latihan apa yang digunakan dan sebagainya.”

“Contohnya sekolah didaftar, kerana pihak berkuasa dan masyarakat kita wajar memantau modul ajaran yang diajar dan menentukan sama ada ia menepati atau bertentangan ajaran Islam. Apatah lagi kepentingan dan kemaslahatan kanak-kanak terbabit,” katanya.

Author

Tun Puteh Wanti

View all posts

View all posts


200 orang asli gusar beruang muncul di Kampung Perawas

GUA MUSANG: Lebih 200 penduduk orang asli di Kampung Perawas, Pos Balar, berada dalam kegusaran dan kebimbangan berikutan kehadiran seekor beruang dewasa dekat kawasan penempatan mereka sejak minggu lepas.

Penduduk Hasmadi Ghazali, 44, berkata dia ternampak haiwan tersebut berada di kawasan rumahnya dan segera memanggil beberapa penduduk kampung untuk menghalau mamalia itu menggunakan tombak dan pisau.

“Kira-kira 6.30 petang saya terdengar bunyi di tepi rumah dan berasa terkejut mendapati seekor beruang dewasa sedang berjalan menuju ke pokok durian yang ditanam di belakang rumah.

“Saya percaya beruang tersebut masuk ke kampung untuk makan buah durian yang ditanam penduduk. Beruang itu berjaya dihalau penduduk kampung dengan menggunakan tombak dan pisau,” katanya ketika ditemui pemberita di Pos Balar, di sini hari ini.

Dia berkata, beberapa penduduk kampung juga sering terjumpa kesan buah durian dimakan oleh haiwan liar itu, namun minggu lepas merupakan kali pertama berlaku pertembungan antara mereka dengan beruang terbabit.

Bagi Norsiah Along, 48, pula, dia amat khuatir akan keselamatan masyarakat orang asli di perkampungan tersebut terutamanya kanak-kanak yang keluar mencari durian di kawasan kebun.

“Kanak-kanak paling seronok kutip durian gugur dan biasanya setiap awal pagi lagi mereka sudah turun cari durian di kawasan kebun berhampiran rumah,” katanya.

Sementara itu, Timbalan Ketua Pengarah Perancangan dan Pengurusan Jabatan Kemajuan Orang Asli (JAKOA), Saiful Zahlan Muhamad Azmi yang ditemui ketika menyampaikan bekalan makanan kepada penduduk di Kampung Perawas berkata, perkara tersebut telah diambil maklum oleh pihaknya dan akan mengadakan perbincangan bersama Jabatan Perlindungan Hidupan Liar Dan Taman Negara (Perhilitan).

“Kita akan berbincang dari segi kawalan dan langkah-langkah sepatutnya yang perlu diambil untuk mengelakkan haiwan tersebut masuk ke kawasan perkampungan kerana kita tidak mahu haiwan liar itu mengancam keselamatan penduduk,” katanya. – BERNAMA


GTA gesa Bukit Aman, MKN, SPRM siasat madrasah, individu berkepentingan

GOMBAK: Polis DiRaja Malaysia (PDRM), Majlis Keselamatan Negara (MKN) dan Suruhanjaya Pencegahan Rasuah Malaysia (SPRM) perlu siasat dengan mendalam berhubung madrasah, individu berkepentingan di Jalan Kebun, Shah Alam yang tular ketika ini.

Penggerak Gerakan Tanah Air (GTA), Datuk Mohd Ridzuan Abdullah menyifatkan isu yang berlaku dilihat merumitkan keadaan terutama rakyat Malaysia yang ingin tahu situasi sebenar.

“Berkenaan isu madrasah, kerajaan perlu pandang lebih serius sebelum ia jadi kes lebih besar lagi. Hari ini kita lihat kes ini ada complicated sikit, ia bukan isu agama Islam tetapi isu keselamatan dan perundangan.”

“Jadi saya mintak pihak Bukit Aman (PDRM), tubuhkan satu pasukan khas turun padang siasat habis-habisan apa yang berlaku di kawasan madrasah,” katanya ketika ditemui MEDIA VARIASI, di sini.

Presiden Pertubuhan Ikatan Usahawan Kecil dan Sederhana Malaysia (Ikhlas) itu juga turut meminta pihak MKN dan SPRM terlibat menyiasat isu berkenaan.

“Kedua, saya minta MKN perlu ambil berat isu ini dan SPRM, mungkin ada unsur rasuah untuk melindungi pihak tertentu dalam isu ini, ini yang kita lihatlah.

“Saya difahamkan untuk yuran bulan mencecah RM630 sebulan masuk ke akaun peribadi pengetua bagi seorang penghuni, jika 200 penghuni beratus ribu boleh dikutip secara bulanan.

“Siasatan perlu dijalankan tanpa ada kepentingan kerana ia melibatkan nyawa dan kesejahteraan rakyat,” katanya.

Author

Tun Puteh Wanti

View all posts

View all posts